text:
εδάφους τους, εκτός εάν ορίζεται διαφορετικά στα παραρτήματα VIII-B και VIII-ΣΤ, τα ακόλουθα μέτρα:
 α)
 περιορισμούς ως προς τον αριθμό των φορέων παροχής υπηρεσιών, υπό μορφή είτε αριθμητικών ποσοστώσεων, μονοπωλίων, αποκλειστικής παροχής υπηρεσιών είτε απαιτήσεων εφαρμογής του κριτηρίου των οικονομικών αναγκών·
 β)
 περιορισμούς ως προς τη συνολική αξία συναλλαγών ή στοιχείων ενεργητικού στον τομέα των υπηρεσιών υπό μορφή αριθμητικών ποσοστώσεων ή απαίτησης εφαρμογής του κριτηρίου των οικονομικών αναγκών· ή
 γ)
 περιορισμούς ως προς τον συνολικό αριθμό συναλλαγών στον τομέα των υπηρεσιών ή ως προς τη συνολική ποσότητα των παραγόμενων υπηρεσιών, οι οποίοι εκφράζονται με καθορισμένες αριθμητικές μονάδες υπό μορφή ποσοστώσεων ή απαίτησης εφαρμογής του κριτηρίου των οικονομικών αναγκών.
 Αρθρο 150
 Εθνική μεταχείριση
 1. Στους τομείς για τους οποίους οι δεσμεύσεις που αφορούν την πρόσβαση στην αγορά περιλαμβάνονται στα παραρτήματα VIII-B και VIII-ΣΤ, και με την επιφύλαξη τυχόν όρων και περιορισμών που καθορίζονται σε αυτά, έκαστο μέρος επιφυλάσσει στις υπηρεσίες και στους φορείς παροχής υπηρεσιών του άλλου μέρους, όσον αφορά όλα τα μέτρα που επηρεάζουν τη διασυνοριακή παροχή υπηρεσιών, μεταχείριση όχι λιγότερο ευνοϊκή από εκείνη που επιφυλάσσει στις δικές του ομοειδείς υπηρεσίες και στους δικούς του φορείς παροχής υπηρεσιών.
 2. Ένα μέρος είναι δυνατόν να πληροί την απαίτηση της παραγράφου 1 επιφυλάσσοντας στις υπηρεσίες και στους φορείς παροχής υπηρεσιών του άλλου μέρους είτε τυπικά πανομοιότυπη μεταχείριση με εκείνη που παρέχει στις δικές του ομοειδείς υπηρεσίες και στους δικούς του φορείς παροχής υπηρεσιών είτε τυπικά διαφορετική μεταχείριση.
 3. Η τυπικά πανομοιότυπη ή η τυπικά διαφορετική μεταχείριση θεωρείται ότι είναι λιγότερο ευνοϊκή εάν τροποποιεί τους όρους ανταγωνισμού υπέρ των υπηρεσιών ή φορέων παροχής υπηρεσιών του μέρους, σε σύγκριση με παρόμοιες υπηρεσίες ή φορείς παροχής υπηρεσιών του άλλου μέρους.
 4. Οι ειδικές δεσμεύσεις που αναλαμβάνονται βάσει του παρόντος άρθρου δεν θεωρείται ότι επιβάλλουν σε οποιοδήποτε μέρος την υποχρέωση να αντισταθμίσει τυχόν εγγενή ανταγωνιστικά μειονεκτήματα που απορρέουν από τον αλλοδαπό χαρακτήρα των σχετικών υπηρεσιών ή φορέων παροχής υπηρεσιών.
 Αρθρο 151
 Κατάλογοι δεσμεύσεων
 1. Οι τομείς που ελευθερώνονται από έκαστο μέρος σύμφωνα με το παρόν κεφάλαιο και οι περιορισμοί πρόσβασης στην αγορά και εθνικής μεταχείρισης που εφαρμόζονται, μέσω επιφυλάξεων, σε υπηρεσίες και φορείς παροχής υπηρεσιών του άλλου μέρους στους εν λόγω τομείς καθορίζονται στους καταλόγους δεσμεύσεων που περιλαμβάνονται στα παραρτήματα VIII-B και VIII-ΣΤ.
 2. Με την επιφύλαξη των δικαιωμάτων και υποχρεώσεων των μερών, όπως υφίστανται ή ενδέχεται να προκύψουν δυνάμει της ευρωπαϊκής σύμβασης για τη διασυνοριακή τηλεόραση του 1989 και της ευρωπαϊκής σύμβασης για τις κινηματογραφικές συμπαραγωγές του 1992, οι κατάλογοι δεσμεύσεων των παραρτημάτων VIII-B και VIII-ΣΤ δεν περιλαμβάνουν δεσμεύσεις για τις οπτικοακουστικές υπηρεσίες.
 Αρθρο 152
 Επανεξέταση
 Ενόψει της σταδιακής ελευθέρωσης της διασυνοριακής παροχής υπηρεσιών μεταξύ των μερών, η επιτροπή εταιρικής σχέσης συνεδριάζοντας με τη σύνθεσή της για θέματα εμπορίου, επανεξετάζει σε τακτά διαστήματα τον κατάλογο δεσμεύσεων που αναφέρονται στα άρθρα 149 έως 151. Κατά την εν λόγω επανεξέταση λαμβάνονται υπόψη, μεταξύ άλλων, η διαδικασία σταδιακής προσέγγισης που αναφέρεται στα άρθρα 169, 180 και 192, καθώς και ο αντίκτυπός της στην κατάργηση των εμποδίων που εναπομένουν για τη διασυνοριακή παροχή υπηρεσιών μεταξύ των μερών.
 Τμήμα Δ


text:
Προσωρινή παρουσία φυσικών προσώπων για επιχειρηματικούς σκοπούς
 Αρθρο 153
 Πεδίο εφαρμογής και ορισμοί
 1. Το παρόν τμήμα εφαρμόζεται για τα μέτρα που λαμβάνουν τα μέρη όσον αφορά την είσοδο και την προσωρινή διαμονή στο έδαφός τους στελεχών, ασκούμενων πτυχιούχων, πωλητών, φορέων παροχής υπηρεσιών επί συμβάσει και ανεξάρτητων επαγγελματιών με την επιφύλαξη του άρθρου 141 παράγραφος 5.
 2. Για τους σκοπούς του παρόντος τμήματος, ισχύουν οι ακόλουθοι ορισμοί:
 α)
 «στελέχη»: φυσικά πρόσωπα που απασχολούνται από νομικό πρόσωπο ενός μέρους, εξαιρουμένων των μη κερδοσκοπικών οργανισμών (10), τα οποία είναι υπεύθυνα για τη σύσταση ή τον κατάλληλο έλεγχο, τη διοίκηση και τη λειτουργία εγκατάστασης και τα οποία είναι είτε «επιχειρηματικοί επισκέπτες για σκοπούς εγκατάστασης» είτε «ενδοεπιχειρησιακώς μετατιθέμενα άτομα».
 β)
 «επιχειρηματικοί επισκέπτες για σκοπούς εγκατάστασης»: φυσικά πρόσωπα που κατέχουν ανώτερη θέση και είναι υπεύθυνα για τη σύσταση εγκατάστασης, τα οποία δεν προσφέρουν ούτε παρέχουν υπηρεσίες ούτε ασκούν οποιαδήποτε οικονομική δραστηριότητα η οποία δεν απαιτείται για σκοπούς εγκατάστασης και τα οποία δεν λαμβάνουν αμοιβή από πηγή που βρίσκεται στο μέρος υποδοχής·
 γ)
 «ενδοεπιχειρησιακώς μετατιθέμενα άτομα»: φυσικά πρόσωπα που έχουν απασχοληθεί από νομικό πρόσωπο ενός μέρους ή υπήρξαν εταίροι σε αυτό επί τουλάχιστον ένα έτος, τα οποία μετατίθενται προσωρινά σε εγκατάσταση που μπορεί να είναι θυγατρική, υποκατάστημα ή μητρική εταιρεία του νομικού προσώπου στο έδαφος του άλλου μέρους και τα οποία είναι είτε «διευθυντικά στελέχη» είτε «ειδικοί»·
 δ)
 «διευθυντικά στελέχη»: φυσικά πρόσωπα τα οποία κατέχουν ανώτερη θέση σε νομικό πρόσωπο, τα οποία ασχολούνται κατά κύριο λόγο με τη διοίκηση της εγκατάστασης και τελούν υπό τη γενική εποπτεία ή λαμβάνουν οδηγίες πρωτίστως από το διοικητικό συμβούλιο ή τους μετόχους της επιχείρησης ή από άλλον αντίστοιχο παράγοντα και των οποίων τα καθήκοντα περιλαμβάνουν τουλάχιστον τα εξής:
 i)
 διοίκηση της εγκατάστασης ή τμήματος ή υποδιαίρεσης αυτής·
 ii)
 επίβλεψη και έλεγχο της εργασίας άλλων υπαλλήλων οι οποίοι έχουν εποπτικές, τεχνικές ή διαχειριστικές αρμοδιότητες· και
 iii)
 έχουν την εξουσία να προσλαμβάνουν και να απολύουν αυτοπροσώπως προσωπικό ή να προτείνουν προσλήψεις, απολύσεις ή άλλες ενέργειες που αφορούν το προσωπικό·
 ε)
 «ειδικοί»: πρόσωπα που απασχολούνται από νομικό πρόσωπο ενός μέρους και διαθέτουν ειδικές γνώσεις που είναι απαραίτητες για την παραγωγή, τον ερευνητικό εξοπλισμό, τις τεχνικές, τις διεργασίες, τις διαδικασίες ή τη διοίκηση της εγκατάστασης·
 κατά την αξιολόγηση των εν λόγω γνώσεων λαμβάνονται υπόψη όχι μόνον οι γνώσεις που αφορούν ειδικά την εγκατάσταση, αλλά και το κατά πόσον το άτομο διαθέτει προσόντα υψηλού επιπέδου, συμπεριλαμβανομένης επαρκούς επαγγελματικής πείρας σε σχέση με είδος εργασίας ή δραστηριότητας που απαιτεί ειδικές τεχνικές γνώσεις, καθώς και την ιδιότητα μέλους αναγνωρισμένου επαγγέλματος·
 στ)
 «ασκούμενοι πτυχιούχοι»: φυσικά πρόσωπα που έχουν απασχοληθεί από νομικό πρόσωπο ενός μέρους ή υποκατάστημά του επί τουλάχιστον ένα έτος, διαθέτουν πανεπιστημιακό τίτλο και μετατίθενται προσωρινά σε εγκατάσταση του νομικού προσώπου στο έδαφος του άλλου μέρους, με σκοπό την επαγγελματική εξέλιξη ή την απόκτηση κατάρτισης σε επιχειρηματικές τεχνικές ή μεθόδους (11)·
 ζ)
 «πωλητές»: (12) φυσικά πρόσωπα που είναι αντιπρόσωποι φορέα παροχής υπηρεσιών ή προμηθευτή αγαθών ενός μέρους και τα οποία επιζητούν είσοδο και προσωρινή διαμονή στο έδαφος του άλλου μέρους με σκοπό να διαπραγματευθούν την πώληση υπηρεσιών

type: contracts

jurisdiction: EU


text:
ή αγαθών ή να συνάψουν συμφωνίες για την πώληση υπηρεσιών ή αγαθών για τον εν λόγω φορέα παροχής υπηρεσιών ή προμηθευτή, τα οποία δεν πραγματοποιούν απευθείας πωλήσεις στο ευρύ κοινό, δεν αμείβονται από πηγή ευρισκόμενη στο έδαφος του μέρους υποδοχής και δεν είναι παραγγελιοδόχοι·
 η)
 «φορείς παροχής υπηρεσιών επί συμβάσει»: φυσικά πρόσωπα που απασχολούνται από νομικό πρόσωπο ενός μέρους το οποίο δεν συνιστά πρακτορείο τοποθέτησης και παροχής προσωπικού ούτε ενεργεί μέσω τέτοιου πρακτορείου, δεν διαθέτει εγκατάσταση στο έδαφος του άλλου μέρους και έχει συνάψει σύμβαση καλής πίστης για την παροχή υπηρεσιών με τελικό καταναλωτή στο άλλο μέρος, βάσει της οποίας απαιτείται η παρουσία σε προσωρινή βάση των υπαλλήλων του στο εν λόγω μέρος για την εκτέλεση της σύμβασης παροχής υπηρεσιών (13)·
 θ)
 «ανεξάρτητοι επαγγελματίες»: φυσικά πρόσωπα που ασχολούνται με την παροχή υπηρεσιών και είναι εγκατεστημένα ως αυτοαπασχολούμενοι στο έδαφος ενός μέρους, τα οποία δεν διαθέτουν επιχειρηματική εγκατάσταση στο έδαφος του άλλου μέρους και έχουν συνάψει σύμβαση καλής πίστης (με εξαίρεση τις συμβάσεις που συνάπτονται μέσω πρακτορείου τοποθέτησης και παροχής προσωπικού) για την παροχή υπηρεσιών με τελικό καταναλωτή στο άλλο μέρος, για την οποία απαιτείται η παρουσία τους σε προσωρινή βάση στο άλλο μέρος για την εκτέλεση της σύμβασης παροχής υπηρεσιών (14)·,και
 ι)
 «τίτλοι»: διπλώματα, πιστοποιητικά και άλλα αποδεικτικά στοιχεία επίσημης εκπαίδευσης τα οποία εκδίδονται από αρχή η οποία έχει οριστεί σύμφωνα με νομοθετικές, κανονιστικές ή διοικητικές διατάξεις και πιστοποιούν την επιτυχή ολοκλήρωση επαγγελματικής κατάρτισης.
 Αρθρο 154
 Στελέχη και ασκούμενοι πτυχιούχοι
 1. Για κάθε τομέα για τον οποίο αναλαμβάνονται δεσμεύσεις σύμφωνα με το τμήμα Β και υπό τις επιφυλάξεις που απαριθμούνται στο παράρτημα VIII-Γ, έκαστο μέρος επιτρέπει στους επιχειρηματίες του άλλου μέρους να απασχολούν στην εγκατάστασή τους φυσικά πρόσωπα του εν λόγω άλλου μέρους, υπό την προϋπόθεση ότι οι εν λόγω εργαζόμενοι είναι στελέχη ή ασκούμενοι πτυχιούχοι κατά την έννοια του άρθρου 153. Η είσοδος και προσωρινή διαμονή στελεχών και ασκούμενων πτυχιούχων διαρκεί έως τρία έτη για τα ενδοεπιχειρησιακώς μετατιθέμενα άτομα, 90 ημέρες σε οποιαδήποτε δωδεκάμηνη περίοδο για τους επιχειρηματικούς επισκέπτες για σκοπούς εγκατάστασης, και ένα έτος για τους ασκούμενους πτυχιούχους.
 2. Για κάθε τομέα για τον οποίο αναλαμβάνονται δεσμεύσεις σύμφωνα με το τμήμα Β, τα μέτρα τα οποία δεν διατηρούνται σε ισχύ ούτε θεσπίζονται από ένα μέρος, είτε σε επίπεδο περιφερειακής υποδιαίρεσης είτε στο σύνολο του εδάφους του, εκτός αν ορίζεται διαφορετικά στο παράρτημα VIII-Γ, καθορίζονται ως περιορισμοί επί του συνολικού αριθμού φυσικών προσώπων που ένας επιχειρηματίας μπορεί να απασχολεί ως στελέχη και ως ασκούμενους πτυχιούχους σε έναν συγκεκριμένο τομέα υπό τη μορφή αριθμητικών ποσοστώσεων ή της επιβολής του κριτηρίου των οικονομικών αναγκών, και ως περιορισμοί που εισάγουν διακρίσεις.
 Αρθρο 155
 Πωλητές
 Για κάθε τομέα για τον οποίο αναλαμβάνονται δεσμεύσεις σύμφωνα με τα τμήματα Β ή Γ και υπό τις επιφυλάξεις που απαριθμούνται στο παράρτημα VIII-Γ, έκαστο μέρος επιτρέπει την είσοδο και προσωρινή διαμονή πωλητών για περίοδο έως 90 ημερών σε οποιαδήποτε δωδεκάμηνη περίοδο.
 Αρθρο 156
 Φορείς παροχής υπηρεσιών επί συμβάσει
 1. Τα μέρη επιβεβαιώνουν τις αντίστοιχες υποχρεώσεις τους που απορρέουν από τις δεσμεύσεις τις οποίες έχουν αναλάβει δυνάμει της


text:
Γενικής συμφωνίας του ΠΟΕ για τις συναλλαγές στον τομέα των υπηρεσιών όσον αφορά την είσοδο και την προσωρινή διαμονή των φορέων παροχής υπηρεσιών επί συμβάσει.
 2. Σύμφωνα με τα παραρτήματα VIII-Δ και VIII-Ζ, έκαστο μέρος επιτρέπει την παροχή υπηρεσιών στο έδαφός του από φορείς παροχής υπηρεσιών επί συμβάσει του άλλου μέρους, υπό τις ακόλουθες προϋποθέσεις:
 α)
 τα φυσικά πρόσωπα παρέχουν υπηρεσίες σε προσωρινή βάση ως υπάλληλοι νομικού προσώπου, το οποίο έχει συνάψει σύμβαση παροχής υπηρεσιών για περίοδο που δεν υπερβαίνει τους 12 μήνες·
 β)
 τα φυσικά πρόσωπα που εισέρχονται στο έδαφος του άλλου μέρους παρέχουν την οικεία υπηρεσία ως υπάλληλοι του νομικού προσώπου που παρέχει τις υπηρεσίες για διάστημα τουλάχιστον ενός έτους αμέσως πριν από την ημερομηνία υποβολής αίτησης εισόδου στο άλλο μέρος και, επιπλέον, διαθέτουν, κατά την ημερομηνία υποβολής αίτησης εισόδου στο άλλο μέρος, τουλάχιστον τρία έτη επαγγελματικής πείρας (15) στον τομέα δραστηριότητας που αποτελεί αντικείμενο της σύμβασης·
 γ)
 τα φυσικά πρόσωπα που εισέρχονται στο άλλο μέρος διαθέτουν:
 i)
 πανεπιστημιακό πτυχίο ή άλλο τίτλο ο οποίος πιστοποιεί γνώσεις ισοδύναμου επιπέδου (16)· και
 ii)
 τα επαγγελματικά προσόντα που απαιτούνται για την άσκηση δραστηριότητας σύμφωνα με τους νόμους, τους κανονισμούς και άλλα μέτρα που ισχύουν στο μέρος στο οποίο παρέχεται η υπηρεσία·
 δ)
 τα φυσικά πρόσωπα δεν λαμβάνουν αμοιβή για την παροχή υπηρεσιών στο έδαφος του άλλου μέρους πέραν της αμοιβής που καταβάλλεται από το νομικό πρόσωπο το οποίο απασχολεί το φυσικό πρόσωπο·
 ε)
 η είσοδος και προσωρινή διαμονή φυσικών προσώπων στο οικείο μέρος υπολογίζεται για αθροιστική περίοδο όχι άνω των έξι μηνών ή, στην περίπτωση του Λουξεμβούργου, 25 εβδομάδων ανά δωδεκάμηνο ή για τη διάρκεια της σύμβασης, ανάλογα με το ποια περίοδος είναι βραχύτερη·
 στ)
 η πρόσβαση που παρέχεται βάσει του παρόντος άρθρου αφορά μόνο τη δραστηριότητα υπηρεσίας που αποτελεί αντικείμενο της σύμβασης και δεν παρέχει δικαίωμα άσκησης του επαγγελματικού τίτλου του μέρους στο οποίο παρέχεται η υπηρεσία· και
 ζ)
 ο αριθμός των προσώπων που καλύπτονται από τη σύμβαση παροχής υπηρεσιών δεν υπερβαίνει τον απαιτούμενο για την εκτέλεση της σύμβασης, σύμφωνα με τους νόμους, τους κανονισμούς ή άλλα μέτρα του μέρους στο οποίο παρέχεται η υπηρεσία.
 Αρθρο 157
 Ανεξάρτητοι επαγγελματίες
 Σύμφωνα με τα παραρτήματα VIII-Δ και VIII-Ζ, έκαστο μέρος επιτρέπει την παροχή υπηρεσιών στο έδαφός του από ανεξάρτητους επαγγελματίες του άλλου μέρους, υπό τις ακόλουθες προϋποθέσεις:
 α)
 τα φυσικά πρόσωπα παρέχουν υπηρεσίες σε προσωρινή βάση ως αυτοαπασχολούμενα πρόσωπα εγκατεστημένα στο άλλο μέρος και έχουν συνάψει σύμβαση παροχής υπηρεσιών για περίοδο που δεν υπερβαίνει τους 12 μήνες·
 β)
 τα φυσικά πρόσωπα που εισέρχονται στο άλλο μέρος διαθέτουν, κατά την ημερομηνία υποβολής αίτησης εισόδου στο άλλο μέρος, τουλάχιστον έξι έτη επαγγελματικής πείρας στον τομέα δραστηριότητας που αποτελεί αντικείμενο της σύμβασης·
 γ)
 τα φυσικά πρόσωπα που εισέρχονται στο άλλο μέρος διαθέτουν:
 i)
 πανεπιστημιακό πτυχίο ή άλλο τίτλο ο οποίος πιστοποιεί γνώσεις ισοδύναμου επιπέδου (17)· και
 ii)
 τα επαγγελματικά προσόντα που απαιτούνται για την άσκηση δραστηριότητας σύμφωνα με τους νόμους, τους κανονισμούς και άλλα μέτρα που ισχύουν στο μέρος στο οποίο παρέχεται η υπηρεσία·
 δ)
 η είσοδος και προσωρινή διαμονή φυσικών προσώπων στο οικείο


text:
μέρος υπολογίζεται για αθροιστική περίοδο όχι άνω των έξι μηνών ή, στην περίπτωση του Λουξεμβούργου, 25 εβδομάδων ανά δωδεκάμηνο ή για τη διάρκεια της σύμβασης, ανάλογα με το ποια περίοδος είναι βραχύτερη· και
 ε)
 η πρόσβαση που παρέχεται βάσει του παρόντος άρθρου αφορά μόνο τη δραστηριότητα υπηρεσίας που αποτελεί αντικείμενο της σύμβασης και δεν παρέχει δικαίωμα άσκησης του επαγγελματικού τίτλου του μέρους στο οποίο παρέχεται η υπηρεσία.
 Τμήμα E
 Κανονιστικό πλαίσιο
 Υποτμήμα Ι
 Εσωτερικές κανονιστικές ρυθμίσεις
 Αρθρο 158
 Πεδίο εφαρμογής και ορισμοί
 1. Το παρόν τμήμα εφαρμόζεται για τα μέτρα που λαμβάνονται από τα μέρη όσον αφορά τις απαιτήσεις και τις διαδικασίες αδειοδότησης, καθώς και τις απαιτήσεις και τις διαδικασίες προσόντων οι οποίες επηρεάζουν:
 α)
 τη διασυνοριακή παροχή υπηρεσιών·
 β)
 την εγκατάσταση στο έδαφός τους φυσικών και νομικών προσώπων ενός μέρους· και
 γ)
 την προσωρινή διαμονή στο έδαφός τους των κατηγοριών φυσικών προσώπων που αναφέρονται στο άρθρο 153.
 2. Στην περίπτωση της διασυνοριακής παροχής υπηρεσιών, το παρόν τμήμα εφαρμόζεται μόνο στους τομείς για τους οποίους ένα μέρος έχει αναλάβει ειδικές δεσμεύσεις και στον βαθμό που εφαρμόζονται οι εν λόγω ειδικές δεσμεύσεις. Σε περίπτωση εγκατάστασης, το παρόν τμήμα δεν εφαρμόζεται σε τομείς για τους οποίους αναφέρονται επιφυλάξεις στα παραρτήματα VIII-A και VIII-E. Σε περίπτωση προσωρινής διαμονής φυσικών προσώπων, το παρόν τμήμα δεν εφαρμόζεται σε τομείς για τους οποίους αναφέρονται επιφυλάξεις στα παραρτήματα VIII-Γ, VIII-Δ και VIII-Ζ.
 3. Το παρόν τμήμα δεν εφαρμόζεται σε μέτρα στον βαθμό που αυτά συνιστούν περιορισμούς που υπόκεινται σε προγραμματισμό.
 4. Για τους σκοπούς του παρόντος τμήματος, ισχύουν οι ακόλουθοι ορισμοί:
 α)
 «απαιτήσεις αδειοδότησης»: ουσιαστικές απαιτήσεις, εκτός των απαιτήσεων προσόντων, με τις οποίες ένα φυσικό ή νομικό πρόσωπο οφείλει να συμμορφώνεται προκειμένου να αποκτήσει, τροποποιήσει ή ανανεώσει την άδειά του να ασκεί τις δραστηριότητες που περιγράφονται στην παράγραφο 1·
 β)
 «διαδικασίες αδειοδότησης»: διοικητικοί ή διαδικαστικοί κανόνες τους οποίους πρέπει να τηρεί ένα φυσικό ή νομικό πρόσωπο που επιδιώκει να λάβει άδεια άσκησης των δραστηριοτήτων που περιγράφονται στην παράγραφο 1, συμπεριλαμβανομένης της τροποποίησης ή της ανανέωσης άδειας, προκειμένου να επιδείξει συμμόρφωση με τις απαιτήσεις αδειοδότησης·
 γ)
 «απαιτήσεις προσόντων»: ουσιαστικές απαιτήσεις που σχετίζονται με την ικανότητα ενός φυσικού προσώπου να παρέχει μια υπηρεσία και οι οποίες πρέπει να αποδειχθεί ότι πληρούνται για τη λήψη άδειας παροχής υπηρεσίας·
 δ)
 «διαδικασίες προσόντων»: διοικητικοί ή διαδικαστικοί κανόνες τους οποίους πρέπει να τηρεί ένα φυσικό πρόσωπο προκειμένου να επιδείξει συμμόρφωση με τις απαιτήσεις προσόντων, ώστε να λάβει άδεια παροχής υπηρεσίας· και
 ε)
 «αρμόδια αρχή»: κάθε κεντρική, περιφερειακή ή τοπική διοίκηση και αρχή ή μη κυβερνητικός φορέας κατά την άσκηση των εξουσιών που του έχουν εκχωρηθεί από κεντρικές, περιφερειακές ή τοπικές διοικήσεις ή αρχές, η οποία λαμβάνει απόφαση σχετικά με τη χορήγηση άδειας παροχής υπηρεσίας, μεταξύ άλλων μέσω της εγκατάστασης, ή σχετικά με τη χορήγηση άδειας για την άσκηση άλλης οικονομικής δραστηριότητας εκτός της παροχής υπηρεσιών.
 Αρθρο 159
 Όροι διαδικασιών αδειοδότησης και προσόντων
 1. Έκαστο μέρος εξασφαλίζει ότι τα μέτρα που σχετίζονται με τις απαιτήσεις και τις διαδικασίες αδειοδότησης, καθώς και με τις απαιτήσεις και τις διαδικασίες προσόντων βασίζονται σε κριτήρια που δεν επιτρέπουν


text:
στις αρμόδιες αρχές να ασκούν κατά τρόπο αυθαίρετο την εξουσία αξιολόγησης που διαθέτουν.
 2. Τα κριτήρια που αναφέρονται στην παράγραφο 1:
 α)
 είναι αναλογικά προς έναν στόχο δημόσιας πολιτικής·
 β)
 είναι σαφή και δεν επιδέχονται αμφισβήτηση·
 γ)
 είναι αντικειμενικά·
 δ)
 είναι προκαθορισμένα·
 ε)
 έχουν δημοσιοποιηθεί εκ των προτέρων· και
 στ)
 είναι διαφανή και προσβάσιμα.
 3. Η έγκριση ή άδεια χορηγείται από τη στιγμή που διαπιστώνεται, κατόπιν δέουσας εξέτασης, ότι πληρούνται οι προϋποθέσεις χορήγησης έγκρισης ή άδειας.
 4. Έκαστο μέρος διατηρεί ή ιδρύει τακτικά, διαιτητικά ή διοικητικά δικαστήρια ή διαδικασίες που εξασφαλίζουν, κατόπιν αιτήματος θιγόμενου επιχειρηματία ή φορέα παροχής υπηρεσιών, ταχεία επανεξέταση διοικητικών αποφάσεων που επηρεάζουν την εγκατάσταση, τη διασυνοριακή παροχή υπηρεσιών ή την προσωρινή παρουσία φυσικών προσώπων για επιχειρηματικούς σκοπούς και, εφόσον δικαιολογείται, την εφαρμογή κατάλληλων ένδικων μέσων κατά των εν λόγω αποφάσεων. Στις περιπτώσεις που οι εν λόγω διαδικασίες δεν είναι ανεξάρτητες από την υπηρεσία στην οποία έχει ανατεθεί η σχετική διοικητική απόφαση, έκαστο μέρος εξασφαλίζει ότι οι εν λόγω διαδικασίες όντως παρέχουν δυνατότητα αντικειμενικής και αμερόληπτης επανεξέτασης.
 5. Σε περίπτωση που ο αριθμός των διαθέσιμων αδειών για συγκεκριμένη δραστηριότητα είναι περιορισμένος λόγω της σπανιότητας των διαθέσιμων φυσικών πόρων ή τεχνικών δυνατοτήτων, έκαστο μέρος εφαρμόζει διαδικασία επιλογής μεταξύ των δυνητικών υποψηφίων, η οποία προβλέπει όλες τις εγγυήσεις αμεροληψίας και διαφάνειας, ιδίως την κατάλληλη δημοσιοποίηση της έναρξης, της διεξαγωγής και της ολοκλήρωσης της διαδικασίας.
 6. Με την επιφύλαξη των απαιτήσεων που προσδιορίζονται στο παρόν άρθρο, έκαστο μέρος δύναται να λαμβάνει υπόψη θεμιτούς στόχους δημόσιας πολιτικής όταν θεσπίζει τους κανόνες για διαδικασία επιλογής, συμπεριλαμβανομένων παραγόντων υγείας, ασφάλειας, προστασίας του περιβάλλοντος και διατήρησης της πολιτιστικής κληρονομιάς.
 Αρθρο 160
 Διαδικασίες αδειοδότησης και προσόντων
 1. Οι διαδικασίες και οι διατυπώσεις αδειοδότησης και προσόντων είναι σαφείς, δημοσιοποιούνται εκ των προτέρων και παρέχουν στους αιτούντες την εγγύηση ότι οι αιτήσεις τους θα εξεταστούν αντικειμενικά και αμερόληπτα.
 2. Οι διαδικασίες και οι διατυπώσεις αδειοδότησης και προσόντων είναι όσο το δυνατόν απλούστερες και δεν περιπλέκουν ούτε καθυστερούν αδικαιολόγητα την παροχή της υπηρεσίας. Τα τέλη για την υποβολή της αίτησης αδειοδότησης (18) που ενδέχεται να βαρύνουν τους αιτούντες είναι εύλογα και ανάλογα του κόστους των σχετικών διαδικασιών αδειοδότησης.
 3. Τα μέρη διασφαλίζουν ότι οι διαδικασίες που εφαρμόζει η αρμόδια αρχή, καθώς και οι αποφάσεις της, όσον αφορά τη διαδικασία αδειοδότησης ή έγκρισης είναι αμερόληπτες έναντι όλων των αιτούντων. Η αρμόδια αρχή λαμβάνει απόφαση κατά τρόπο ανεξάρτητο και δεν είναι υπόλογη σε κανέναν φορέα παροχής των υπηρεσιών για τις οποίες απαιτείται η άδεια ή η έγκριση.
 4. Όταν ισχύουν συγκεκριμένες προθεσμίες για την υποβολή αιτήσεων, παρέχεται στους αιτούντες εύλογο χρονικό διάστημα για την υποβολή της αίτησης. Η αρμόδια αρχή κινεί τη διαδικασία εξέτασης της αίτησης χωρίς αδικαιολόγητη καθυστέρηση. Όταν είναι δυνατόν, οι αιτήσεις γίνονται δεκτές σε ηλεκτρονική μορφή και υπόκεινται στους ίδιους όρους γνησιότητας που ισχύουν για τις αιτήσεις σε έντυπη μορφή.
 5. Τα μέρη διασφαλίζουν ότι η εξέταση αίτησης, συμπεριλαμβανομένης της έκδοσης τελικής απόφασης, ολοκληρώνεται εντός ευλόγου χρονικού διαστήματος από την υποβολή της πλήρους αίτησης. Κάθε μέρος μεριμνά για τον καθορισμό συνήθους χρονικού διαστήματος που απαιτείται για την εξέταση


text:
αίτησης.
 6. Η αρμόδια αρχή ενημερώνει τον αιτούντα εντός εύλογου χρονικού διαστήματος από την παραλαβή αίτησης την οποία θεωρεί ελλιπή, παρέχει την ευκαιρία διόρθωσης των ελλείψεων και, στον βαθμό του εφικτού, προσδιορίζει τις πρόσθετες πληροφορίες που απαιτούνται για τη συμπλήρωση της αίτησης.
 7. Επικυρωμένα αντίγραφα γίνονται δεκτά, κατά περίπτωση, αντί των πρωτότυπων εγγράφων.
 8. Η αρμόδια αρχή ενημερώνει τον αιτούντα εγγράφως και χωρίς αδικαιολόγητη καθυστέρηση, εάν η αίτησή του απορριφθεί. Καταρχήν, ο αιτών, κατόπιν αιτήματός του, ενημερώνεται επίσης για τους λόγους απόρριψης της αίτησής του και για το χρονικό διάστημα εντός του οποίου μπορεί να προσφύγει κατά της απόφασης.
 9. Τα μέρη διασφαλίζουν ότι, εφόσον χορηγηθεί, η άδεια ή η έγκριση τίθεται σε ισχύ χωρίς αδικαιολόγητη καθυστέρηση σύμφωνα με τους όρους και τις προϋποθέσεις που καθορίζονται σε αυτήν.
 Υποτμήμα ΙΙ
 Διατάξεις γενικής εφαρμογής
 Αρθρο 161
 Αμοιβαία αναγνώριση
 1. Καμία διάταξη του παρόντος κεφαλαίου δεν εμποδίζει ένα μέρος να απαιτεί από τα φυσικά πρόσωπα να διαθέτουν τα απαιτούμενα προσόντα και την επαγγελματική πείρα που καθορίζονται στην επικράτεια στην οποία παρέχεται η υπηρεσία για τον συγκεκριμένο τομέα δραστηριότητας.
 2. Έκαστο μέρος ενθαρρύνει τους αρμόδιους επαγγελματικούς φορείς στην επικράτειά του να υποβάλλουν στην επιτροπή εταιρικής σχέσης, στη σύνθεσή της για θέματα εμπορίου, συστάσεις για την αμοιβαία αναγνώριση προσόντων και επαγγελματικής πείρας, με σκοπό την εκπλήρωση, εν όλω ή εν μέρει, από τους επιχειρηματίες και τους φορείς παροχής υπηρεσιών των κριτηρίων που εφαρμόζει έκαστο μέρος για την έγκριση, την αδειοδότηση, τη λειτουργία και την πιστοποίηση επιχειρηματιών και φορέων παροχής υπηρεσιών, ιδίως επαγγελματικών υπηρεσιών.
 3. Με την παραλαβή της σύστασης που αναφέρεται στην παράγραφο 2, η επιτροπή εταιρικής σχέσης, στη σύνθεσή της για θέματα εμπορίου, εντός εύλογου χρονικού διαστήματος, εξετάζει την εν λόγω σύσταση προκειμένου να καθορίσει αν είναι σύμφωνη με την παρούσα συμφωνία και, βάσει των πληροφοριών που περιλαμβάνει, αξιολογεί κυρίως τα ακόλουθα:
 α)
 τον βαθμό σύγκλισης των προτύπων και των κριτηρίων που εφαρμόζει έκαστο μέρος όσον αφορά τη χορήγηση εγκρίσεων και αδειών και τη λειτουργία και πιστοποίηση των φορέων παροχής υπηρεσιών και των επιχειρηματιών· και
 β)
 τη δυνητική οικονομική αξία μιας συμφωνίας για την αμοιβαία αναγνώριση προσόντων και επαγγελματικής πείρας.
 4. Εάν πληρούνται οι προϋποθέσεις που προσδιορίζονται στην παράγραφο 3, η επιτροπή εταιρικής σχέσης, στη σύνθεσή της για θέματα εμπορίου, καθορίζει τις ενέργειες που απαιτούνται για τη διαπραγμάτευση συμφωνίας για την αμοιβαία αναγνώριση και ακολούθως συνιστά στις αρμόδιες αρχές των μερών να ξεκινήσουν διαπραγματεύσεις.
 5. Οποιαδήποτε τέτοιου είδους συμφωνία συνάδει με τις σχετικές διατάξεις της συμφωνίας ΠΟΕ και, ιδίως, με το άρθρο VII της Γενικής Συμφωνίας για τις συναλλαγές στον τομέα των υπηρεσιών που περιλαμβάνεται στο παράρτημα 1Β της συμφωνίας ΠΟΕ (GATS).
 Αρθρο 162
 Διαφάνεια και δημοσιοποίηση εμπιστευτικών πληροφοριών
 1. Έκαστο μέρος ανταποκρίνεται πάραυτα σε όλα τα αιτήματα που υποβάλλει το άλλο μέρος για παροχή συγκεκριμένων πληροφοριών σχετικά με οποιοδήποτε μέτρο γενικής εφαρμογής που λαμβάνει ή τις διεθνείς συμφωνίες που αφορούν ή επηρεάζουν την παρούσα συμφωνία. Έκαστο μέρος συστήνει επίσης ένα ή περισσότερα κέντρα πληροφόρησης για την παροχή, κατόπιν αιτήματος, συγκεκριμένων πληροφοριών σχετικά με τα εν λόγω θέματα σε επιχειρηματίες και φορείς παροχής


text:
υπηρεσιών του άλλου μέρους. Τα μέρη κοινοποιούν αμοιβαία τα κέντρα πληροφόρησης που έχουν συστήσει εντός τριών μηνών από την έναρξη ισχύος της παρούσας συμφωνίας. Τα κέντρα πληροφόρησης δεν απαιτείται να είναι θεματοφύλακες νόμων και κανονισμών.
 2. Καμία από τις διατάξεις της παρούσας συμφωνίας δεν υποχρεώνει οποιοδήποτε μέρος να παρέχει εμπιστευτικές πληροφορίες των οποίων η γνωστοποίηση θα παρεμπόδιζε την επιβολή της νομοθεσίας ή θα ήταν άλλως αντίθετη προς το δημόσιο συμφέρον ή θα έθιγε τα νόμιμα εμπορικά συμφέροντα συγκεκριμένων δημόσιων ή ιδιωτικών επιχειρήσεων.
 Υποτμήμα III
 Υπηρεσίες πληροφορικής
 Αρθρο 163
 Μνημόνιο για τις υπηρεσίες πληροφορικής
 1. Κατά την ελευθέρωση των συναλλαγών στον τομέα των υπηρεσιών πληροφορικής σύμφωνα με τα τμήματα Β, Γ και Δ, τα μέρη συμμορφώνονται με τα προβλεπόμενα στις παραγράφους 2 έως 4.
 2. Ο κωδικός 84 της κεντρικής ταξινόμησης προϊόντων (CPC (19)) των Ηνωμένων Εθνών, που χρησιμοποιείται για την περιγραφή υπηρεσιών πληροφορικής και συναφών υπηρεσιών, καλύπτει τις βασικές λειτουργίες που χρησιμοποιούνται για την παροχή όλων των υπηρεσιών πληροφορικής και συναφών υπηρεσιών: προγράμματα πληροφορικής, τα οποία ορίζονται ως τα σύνολα εντολών που απαιτούνται για τη λειτουργία και την επικοινωνία των υπολογιστών (συμπεριλαμβανομένης της ανάπτυξης και της εφαρμογής τους), την επεξεργασία και αποθήκευση δεδομένων και συναφείς υπηρεσίες, όπως παροχή συμβουλών και υπηρεσίες κατάρτισης για το προσωπικό πελατών. Οι τεχνολογικές εξελίξεις έχουν οδηγήσει στην αυξημένη προσφορά των εν λόγω υπηρεσιών υπό μορφή δέσμης ή πακέτου συναφών υπηρεσιών που μπορούν να περιλαμβάνουν το σύνολο ή μέρος των βασικών αυτών λειτουργιών. Για παράδειγμα, υπηρεσίες όπως φιλοξενία ιστοσελίδων και τομέων, υπηρεσίες άντλησης δεδομένων και τεχνολογίες πλέγματος υπολογιστών συνιστούν καθεμία συνδυασμό βασικών λειτουργιών υπηρεσιών πληροφορικής.
 3. Οι υπηρεσίες πληροφορικής και οι συναφείς υπηρεσίες, ανεξάρτητα από το αν παρέχονται μέσω δικτύου, συμπεριλαμβανομένου του διαδικτύου, περιλαμβάνουν όλες τις υπηρεσίες που παρέχουν:
 α)
 συμβουλές, στρατηγική, ανάλυση, σχεδιασμό, εξειδίκευση, μελέτη, ανάπτυξη, εγκατάσταση, υλοποίηση, ολοκλήρωση, δοκιμή, διόρθωση σφαλμάτων, ενημέρωση, υποστήριξη, τεχνική βοήθεια ή διαχείριση υπολογιστών ή συστημάτων υπολογιστών ή για υπολογιστές ή συστήματα υπολογιστών·
 β)
 προγράμματα πληροφορικής τα οποία ορίζονται ως τα σύνολα εντολών που απαιτούνται για τη λειτουργία και την επικοινωνία των υπολογιστών (στο εσωτερικό τους και μεταξύ τους), καθώς και συμβουλές, στρατηγική, ανάλυση, σχεδιασμό, εξειδίκευση, μελέτη, ανάπτυξη, εγκατάσταση, υλοποίηση, ολοκλήρωση, δοκιμή, διόρθωση σφαλμάτων, ενημέρωση, αναπροσαρμογή, συντήρηση, υποστήριξη, τεχνική βοήθεια, διαχείριση ή χρήση προγραμμάτων υπολογιστών ή για προγράμματα υπολογιστών·
 γ)
 επεξεργασία δεδομένων, αποθήκευση δεδομένων, φιλοξενία δεδομένων ή υπηρεσίες βάσης δεδομένων·
 δ)
 υπηρεσίες συντήρησης και επισκευής μηχανημάτων και εξοπλισμού γραφείου, συμπεριλαμβανομένων υπολογιστών· ή
 ε)
 υπηρεσίες κατάρτισης για το προσωπικό πελατών, σε σχέση με προγράμματα υπολογιστών, υπολογιστές ή συστήματα υπολογιστών και που δεν κατατάσσονται αλλού.
 4. Οι υπηρεσίες πληροφορικής και οι συναφείς υπηρεσίες καθιστούν εφικτή την παροχή άλλων υπηρεσιών, όπως τραπεζικών υπηρεσιών, τόσο με ηλεκτρονικά όσο και με άλλα μέσα. Σε τέτοιες περιπτώσεις, είναι σημαντικό να γίνεται διάκριση μεταξύ της υπηρεσίας διευκόλυνσης, π.χ. φιλοξενία ιστοσελίδας ή φιλοξενία εφαρμογής, και του περιεχομένου ή της βασικής υπηρεσίας που παρέχεται ηλεκτρονικά, π.χ. τραπεζικές υπηρεσίες. Στις περιπτώσεις αυτές, το περιεχόμενο ή η βασική υπηρεσία δεν καλύπτεται από τον κωδικό CPC 84.
 Υποτμήμα IV
 Ταχυδρομικές υπηρεσίες
 (20)
 Αρθρο 164
 Πεδίο εφαρμογής και ορισμοί
 1. Στο παρόν υποτμήμα


text:
καθορίζονται οι αρχές του κανονιστικού πλαισίου για το σύνολο των ταχυδρομικών υπηρεσιών.
 2. Για τους σκοπούς του παρόντος υποτμήματος και των τμημάτων Β, Γ και Δ ισχύουν οι ακόλουθοι ορισμοί:
 α)
 «άδεια»: έγκριση που χορηγείται σε μεμονωμένο πάροχο από κανονιστική αρχή, η οποία απαιτείται πριν από την άσκηση της δραστηριότητας παροχής δεδομένης υπηρεσίας· και
 β)
 «καθολική υπηρεσία»: η μόνιμη παροχή ελάχιστου συνόλου ταχυδρομικών υπηρεσιών καθορισμένης ποιότητας σε όλα τα σημεία της επικράτειας ενός μέρους.
 Αρθρο 165
 Πρόληψη πρακτικών στρέβλωσης της αγοράς
 Τα μέρη διασφαλίζουν ότι φορέας παροχής ταχυδρομικών υπηρεσιών ο οποίος υποχρεούται σε παροχή καθολικής υπηρεσίας ή κατέχει το μονοπώλιο των ταχυδρομικών υπηρεσιών δεν προβαίνει σε πρακτικές στρέβλωσης της αγοράς, όπως:
 α)
 χρήση εσόδων από την παροχή της εν λόγω υπηρεσίας για τη διεπιδότηση παροχής υπηρεσίας ταχυμεταφοράς ή οποιασδήποτε μη καθολικής υπηρεσίας· και
 β)
 αδικαιολόγητη διάκριση μεταξύ πελατών, όπως επιχειρήσεις, αποστολείς μεγάλων όγκων αλληλογραφίας ή φορείς συγκεντρωτικής διαχείρισης, σε σχέση τα τιμολόγια ή άλλους όρους και προϋποθέσεις για την παροχή υπηρεσίας υποκείμενης σε υποχρέωση παροχής καθολικής υπηρεσίας ή ταχυδρομικού μονοπωλίου.
 Αρθρο 166
 Καθολική υπηρεσία
 1. Τα μέρη δικαιούνται να καθορίζουν το είδος της υποχρέωσης παροχής καθολικής υπηρεσίας που επιθυμούν να διατηρήσουν. Τέτοιες υποχρεώσεις δεν θα θεωρούνται αντιανταγωνιστικές αυτές καθαυτές, υπό τον όρο ότι εκπληρώνονται κατά τρόπο διαφανή, που δεν εισάγει διακρίσεις και ανταγωνιστικά ουδέτερο και ότι δεν είναι περισσότερο επαχθείς από όσο απαιτείται για το είδος της καθολικής υπηρεσίας που καθορίζει το μέρος.
 2. Τα τιμολόγια της καθολικής υπηρεσίας είναι οικονομικά προσιτά ώστε να καλύπτουν τις ανάγκες των χρηστών.
 Αρθρο 167
 Άδειες
 1. Τα μέρη θα πρέπει να μεριμνήσουν για την αντικατάσταση τυχόν αδειών που δεν εμπίπτουν στο πεδίο εφαρμογής της καθολικής υπηρεσίας με απλή καταχώριση.
 2. Όταν απαιτείται άδεια:
 α)
 οι όροι και οι προϋποθέσεις των αδειών, οι οποίοι δεν είναι περισσότερο επαχθείς από όσο απαιτείται για την επίτευξη του στόχου τους, δημοσιοποιούνται·
 β)
 οι λόγοι για την άρνηση χορήγησης άδειας δημοσιοποιούνται στον αιτούντα κατόπιν σχετικού αιτήματος· και
 γ)
 τα μέρη προβλέπουν διαδικασία προσφυγής σε ανεξάρτητο όργανο, η οποία είναι διαφανής, χωρίς διακρίσεις και βασίζεται σε αντικειμενικά κριτήρια.
 Αρθρο 168
 Ανεξαρτησία του ρυθμιστικού φορέα
 Ο ρυθμιστικός φορέας είναι νομικά διακριτός από οποιονδήποτε φορέα παροχής ταχυδρομικών υπηρεσιών και υπηρεσιών ταχυμεταφοράς και δεν είναι υπόλογος σε αυτούς. Οι αποφάσεις του ρυθμιστικού φορέα και οι διαδικασίες που εφαρμόζονται από αυτόν είναι αμερόληπτες έναντι όλων των συμμετεχόντων στην αγορά.
 Αρθρο 169
 Σταδιακή προσέγγιση
 Τα μέρη αναγνωρίζουν τη σημασία της σταδιακής προσέγγισης της νομοθεσίας της Δημοκρατίας της Αρμενίας για τις ταχυδρομικές υπηρεσίες με εκείνη της Ευρωπαϊκής Ένωσης.
 Υποτμήμα V
 Δίκτυο και υπηρεσίες ηλεκτρονικής επικοινωνίας
 Αρθρο 170
 Πεδίο εφαρμογής και ορισμοί
 1. Στο παρόν υποτμήμα καθορίζονται οι αρχές του κανονιστικού πλαισίου για την παροχή δικτύων και υπηρεσιών ηλεκτρονικής επικοινωνίας, που ελευθερώνονται δυνάμει των τμημάτων Β, Γ και Δ.
 2. Για τους σκοπούς του παρόντος υποτμήματος ισχύουν οι ακόλουθοι ορισμοί:
 α)
 «δίκτυο ηλεκτρονικών επικοινωνιών»: συστήματα μετάδοσης και, κατά περίπτωση, εξοπλισμός μεταγωγής ή δρομολόγησης και άλλοι πόροι, συμπεριλαμβανομένων μη ενεργών στοιχείων δικτύου, που επιτρέπουν τη μεταφορά σημάτων με τη χρήση καλωδίου, ραδιοκυμάτων, οπτικών ή άλλων ηλεκτρομαγνητικών μέσων·


text:
β)
 «υπηρεσία ηλεκτρονικών επικοινωνιών»: υπηρεσία η οποία συνίσταται, εν όλω ή εν μέρει, στη μεταφορά σημάτων σε δίκτυα ηλεκτρονικών επικοινωνιών, συμπεριλαμβανομένων υπηρεσιών τηλεπικοινωνιών και υπηρεσιών μετάδοσης σε δίκτυα που χρησιμοποιούνται για ραδιοτηλεοπτικές μεταδόσεις· από τις εν λόγω υπηρεσίες εξαιρούνται εκείνες που παρέχουν περιεχόμενο μεταδιδόμενο με χρήση δικτύων και υπηρεσιών ηλεκτρονικών επικοινωνιών ή που ασκούν έλεγχο επί του περιεχομένου·
 γ)
 «δημόσια υπηρεσία ηλεκτρονικών επικοινωνιών»: κάθε υπηρεσία ηλεκτρονικών επικοινωνιών για την οποία ένα μέρος απαιτεί, ρητώς ή στην πράξη, την παροχή της στο ευρύ κοινό·
 δ)
 «δημόσιο δίκτυο ηλεκτρονικών επικοινωνιών»: δίκτυο ηλεκτρονικών επικοινωνιών το οποίο χρησιμοποιείται εξ ολοκλήρου ή κατά κύριο λόγο για την παροχή υπηρεσιών ηλεκτρονικών επικοινωνιών διαθέσιμων στο κοινό και το οποίο υποστηρίζει τη μεταφορά πληροφοριών μεταξύ τερματικών σημείων δικτύου·
 ε)
 «δημόσια υπηρεσία τηλεπικοινωνιών»: κάθε υπηρεσία μεταφοράς τηλεπικοινωνιών για την οποία ένα μέρος απαιτεί, ρητά ή στην πράξη, την εν γένει διάθεσή της στο ευρύ κοινό· οι υπηρεσίες αυτές μπορεί να περιλαμβάνουν, μεταξύ άλλων, την τηλεγραφική, τηλεφωνική και τηλετυπική μετάδοση καθώς και τη μετάδοση δεδομένων που περιλαμβάνει, συνήθως, τη μετάδοση σε πραγματικό χρόνο πληροφοριών που παρέχουν οι πελάτες μεταξύ δύο ή περισσοτέρων σημείων χωρίς καμία διατερματική μεταβολή στη μορφή ή στο περιεχόμενο των πληροφοριών του πελάτη·
 στ)
 «ρυθμιστική αρχή στον τομέα των ηλεκτρονικών επικοινωνιών»: ο φορέας ή οι φορείς στους οποίους ένα μέρος έχει αναθέσει τη ρύθμιση των ηλεκτρονικών επικοινωνιών που αναφέρονται στο παρόν υποτμήμα·
 ζ)
 «βασικές εγκαταστάσεις»: οι εγκαταστάσεις δημόσιου δικτύου και υπηρεσίας ηλεκτρονικών επικοινωνιών που
 i)
 παρέχονται αποκλειστικά ή κυρίως από έναν και μόνο πάροχο ή από περιορισμένο αριθμό παρόχων· και
 ii)
 δεν είναι εφικτό να αντικατασταθούν από οικονομική ή τεχνική άποψη για την παροχή υπηρεσίας·
 η)
 «συναφείς ευκολίες»: οι συναφείς υπηρεσίες, οι υλικές υποδομές και άλλες ευκολίες ή στοιχεία που σχετίζονται με δίκτυο ή υπηρεσία ηλεκτρονικών επικοινωνιών και καθιστούν εφικτή ή στηρίζουν την παροχή υπηρεσιών μέσω του εν λόγω δικτύου ή της εν λόγω υπηρεσίας ή έχουν τη δυνατότητα αυτή· περιλαμβάνουν, μεταξύ άλλων, κτίρια ή εισόδους κτιρίων, καλωδιώσεις κτιρίων, κεραίες, πύργους και άλλες φέρουσες κατασκευές, αγωγούς, σωληνώσεις, ιστούς, φρεάτια και κυτία σύνδεσης·
 θ)
 «κύριος πάροχος» (21): στον τομέα των ηλεκτρονικών επικοινωνιών πρόκειται για πάροχο ο οποίος έχει την ικανότητα να επηρεάζει σε σημαντικό βαθμό τους όρους συμμετοχής, όσον αφορά την τιμή και την παροχή, στη σχετική αγορά ηλεκτρονικών επικοινωνιών ως αποτέλεσμα του ελέγχου βασικών εγκαταστάσεων ή της χρησιμοποίησης της θέσης του στην αγορά·
 ι)
 «πρόσβαση»: διάθεση εγκαταστάσεων ή υπηρεσιών σε άλλον πάροχο υπό καθορισμένους όρους, για τον σκοπό της παροχής υπηρεσιών ηλεκτρονικών επικοινωνιών· ο όρος καλύπτει, μεταξύ άλλων, την πρόσβαση σε:
 i)
 στοιχεία του δικτύου και συναφείς ευκολίες, που μπορεί να αφορούν τη σύνδεση εξοπλισμού, διά σταθερών ή μη σταθερών μέσων· αυτό περιλαμβάνει ειδικότερα την πρόσβαση στον τοπικό βρόχο και σε εγκαταστάσεις και υπηρεσίες απαραίτητες για την παροχή υπηρεσιών μέσω τοπικού βρόχου·
 ii)
 υλική υποδομή, συμπεριλαμβανομένων κτιρίων, σωλήνων και ιστών·
 iii)
 συναφή συστήματα λογισμικού, συμπεριλαμβανομένων συστημάτων λειτουργικής υποστήριξης·
 iv)
 συστήματα πληροφοριών ή βάσεις δεδομένων για προπαραγγελία, εφοδιασμό, παραγγελία, αιτήσεις συντήρησης και επισκευής, και τιμολόγηση·
 v)
 μετάφραση αριθμών ή συστήματα που παρέχουν παρόμοιες λειτουργικές δυνατότητες·
 vi)
 σταθερά και


text:
κινητά δίκτυα, ιδίως για περιαγωγή· και
 vii)
 υπηρεσίες εικονικού δικτύου·
 ια)
 «διασύνδεση»: η φυσική και λογική ζεύξη δημόσιων δικτύων ηλεκτρονικών επικοινωνιών που χρησιμοποιούνται από τον ίδιο ή διαφορετικό πάροχο προκειμένου να παρέχεται στους χρήστες ενός παρόχου η δυνατότητα να επικοινωνούν με χρήστες του ίδιου ή άλλου παρόχου ή να έχουν πρόσβαση σε υπηρεσίες που παρέχονται από άλλο πάροχο, υπηρεσίες που ενδέχεται να παρέχουν τα εμπλεκόμενα μέρη ή άλλα μέρη που έχουν πρόσβαση στο δίκτυο·
 ιβ)
 «καθολική υπηρεσία»: το ελάχιστο σύνολο υπηρεσιών καθορισμένης ποιότητας που πρέπει να καθίστανται διαθέσιμες σε όλους τους χρήστες στην επικράτεια ενός μέρους ανεξάρτητα από τη γεωγραφική τους θέση και σε προσιτή τιμή· το πεδίο εφαρμογής και η εφαρμογή της αποφασίζονται από έκαστο μέρος·
 ιγ)
 «φορητότητα αριθμού»: η ικανότητα όλων των συνδρομητών δημόσιων υπηρεσιών ηλεκτρονικών επικοινωνιών που το επιθυμούν να διατηρούν, στην ίδια τοποθεσία, τους ίδιους αριθμούς τηλεφώνου χωρίς να υποβαθμίζεται η ποιότητα, η αξιοπιστία ή η ευκολία χρήσης όταν αλλάζουν πάροχο εντός της ίδιας κατηγορίας παρόχων δημόσιων υπηρεσιών ηλεκτρονικών επικοινωνιών.
 Αρθρο 171
 Ρυθμιστική αρχή
 1. Τα μέρη διασφαλίζουν ότι οι ρυθμιστικές αρχές για τα δίκτυα και τις υπηρεσίες ηλεκτρονικών επικοινωνιών είναι νομικά διακριτές και λειτουργικά ανεξάρτητες από κάθε πάροχο δικτύων, υπηρεσιών ή εξοπλισμού ηλεκτρονικών επικοινωνιών.
 2. Μέρος το οποίο διατηρεί την κυριότητα ή τον έλεγχο παρόχων δικτύων ή υπηρεσιών ηλεκτρονικών επικοινωνιών διασφαλίζει τον αποτελεσματικό διαρθρωτικό διαχωρισμό της ρυθμιστικής λειτουργίας από τις δραστηριότητες που έχουν σχέση με την κυριότητα ή τον έλεγχο. Η ρυθμιστική αρχή ενεργεί ανεξάρτητα και δεν επιζητεί ούτε δέχεται οδηγίες από οποιοδήποτε άλλο όργανο σε σχέση με την άσκηση των καθηκόντων που της ανατίθενται βάσει της εθνικής νομοθεσίας.
 3. Τα μέρη διασφαλίζουν ότι οι ρυθμιστικές αρχές τους διαθέτουν επαρκή εξουσία για τη ρύθμιση του τομέα και διαθέτουν επαρκείς χρηματοοικονομικούς και ανθρώπινους πόρους για την άσκηση των καθηκόντων που τους ανατίθενται. Εξουσία αναστολής ή ακύρωσης αποφάσεων των ρυθμιστικών αρχών διαθέτουν μόνο τα όργανα προσφυγής που αναφέρονται στην παράγραφο 7.
 Τα καθήκοντα που ανατίθενται στη ρυθμιστική αρχή δημοσιοποιούνται σε εύκολα προσβάσιμη και σαφή μορφή, ιδίως όταν τα εν λόγω καθήκοντα ανατίθενται σε περισσότερους από έναν φορείς. Τα μέρη διασφαλίζουν ότι οι οικείες ρυθμιστικές αρχές διαθέτουν χωριστούς ετήσιους προϋπολογισμούς. Οι προϋπολογισμοί δημοσιοποιούνται.
 4. Οι αποφάσεις των ρυθμιστικών αρχών και οι διαδικασίες που αυτές εφαρμόζουν είναι αμερόληπτες έναντι όλων των συμμετεχόντων στην αγορά.
 5. Οι ρυθμιστικές αρχές ασκούν τις εξουσίες τους με διαφάνεια και εγκαίρως.
 6. Οι ρυθμιστικές αρχές έχουν την εξουσία να διασφαλίζουν ότι οι πάροχοι δικτύων και υπηρεσιών ηλεκτρονικών επικοινωνιών παρέχουν πάραυτα σε αυτές, κατόπιν αιτήματος, όλες τις πληροφορίες, συμπεριλαμβανομένων των χρηματοοικονομικών πληροφοριών, οι οποίες είναι απαραίτητες προκειμένου οι ρυθμιστικές αρχές να ασκούν τα καθήκοντά τους σύμφωνα με τις διατάξεις του παρόντος υποτμήματος. Οι πληροφορίες που ζητούνται είναι ανάλογες προς την εκτέλεση των καθηκόντων των ρυθμιστικών αρχών και υποβάλλονται σε επεξεργασία σύμφωνα με τις απαιτήσεις εμπιστευτικότητας.
 7. Οποιοσδήποτε χρήστης ή πάροχος θίγεται από απόφαση ρυθμιστικής αρχής έχει δικαίωμα προσφυγής κατά της εν λόγω απόφασης ενώπιον οργάνου προσφυγής το οποίο είναι ανεξάρτητο από τα εμπλεκόμενα μέρη. Το εν λόγω όργανο προσφυγής, το οποίο μπορεί να είναι δικαστήριο,


text:
διαθέτει την απαιτούμενη εμπειρογνωσία για την αποτελεσματική άσκηση των καθηκόντων του. Η ουσία της υπόθεσης λαμβάνεται δεόντως υπόψη και ο μηχανισμός προσφυγής παράγει αποτελέσματα. Όσον αφορά τα όργανα που είναι αρμόδια για τις διαδικασίες επανεξέτασης και τα οποία δεν είναι δικαστήρια, τα μέρη διασφαλίζουν ότι παρέχουν πάντοτε έγγραφη αιτιολογία των αποφάσεών τους και ότι οι εν λόγω αποφάσεις υπόκεινται επίσης σε έλεγχο από αμερόληπτη και ανεξάρτητη δικαστική αρχή. Οι αποφάσεις που λαμβάνει όργανο προσφυγής εκτελούνται με αποτελεσματικό τρόπο. Εν αναμονή της έκδοσης απόφασης επί της προσφυγής ισχύει η απόφαση της ρυθμιστικής αρχής, εκτός εάν ληφθούν προσωρινά μέτρα σύμφωνα με την εθνική νομοθεσία.
 8. Τα μέρη διασφαλίζουν ότι ο επικεφαλής ρυθμιστικής αρχής ή, κατά περίπτωση, τα μέλη του συλλογικού οργάνου που ασκούν το συγκεκριμένο καθήκον εντός ρυθμιστικού οργάνου ή οι αντικαταστάτες τους μπορούν να παυθούν μόνον εφόσον δεν πληρούν πλέον τις προϋποθέσεις που απαιτούνται για την άσκηση των καθηκόντων τους, οι οποίες καθορίζονται εκ των προτέρων στην εθνική νομοθεσία. Κάθε τέτοια απόφαση δημοσιοποιείται κατά τον χρόνο της παύσης. Ο επικεφαλής της ρυθμιστικής αρχής που παύεται ή, κατά περίπτωση, τα μέλη του συλλογικού οργάνου που ασκούν το συγκεκριμένο καθήκον που παύονται λαμβάνουν δήλωση των λόγων παύσης και δικαιούνται να ζητήσουν και να επιτύχουν τη δημοσίευσή τους, σε περίπτωση που αυτό δεν θα συνέβαινε διαφορετικά.
 Αρθρο 172
 Άδεια παροχής δικτύων και υπηρεσιών ηλεκτρονικών επικοινωνιών
 1. Τα μέρη χορηγούν άδεια για την παροχή δικτύων ή υπηρεσιών ηλεκτρονικών επικοινωνιών με απλή κοινοποίηση, όπου αυτό είναι δυνατό. Μετά την κοινοποίηση, ο ενδιαφερόμενος πάροχος υπηρεσιών δεν υποχρεούται να εξασφαλίσει ρητή απόφαση ή άλλη διοικητική πράξη από τη ρυθμιστική αρχή πριν από την άσκηση των δικαιωμάτων που απορρέουν από την άδεια. Τα δικαιώματα και οι υποχρεώσεις που απορρέουν από την εν λόγω άδεια δημοσιοποιούνται σε εύκολα προσβάσιμη μορφή. Οι υποχρεώσεις πρέπει να είναι ανάλογες προς την εκάστοτε υπηρεσία.
 2. Κατά περίπτωση, ένα μέρος ενδέχεται να απαιτεί άδεια για το δικαίωμα χρήσης ραδιοσυχνοτήτων και αριθμών:
 α)
 προς αποφυγή επιβλαβών παρεμβολών·
 β)
 για την εξασφάλιση της τεχνικής ποιότητας της υπηρεσίας·
 γ)
 για τη διαφύλαξη της αποτελεσματικής χρήσης του φάσματος· ή
 δ)
 για την εκπλήρωση άλλων στόχων γενικού συμφέροντος.
 3. Εάν ένα μέρος απαιτεί άδεια:
 α)
 δημοσιοποιεί όλα τα κριτήρια αδειοδότησης και το εύλογο χρονικό διάστημα που απαιτείται συνήθως για την έκδοση απόφασης σχετικά με αίτηση χορήγησης άδειας·
 β)
 γνωστοποιεί εγγράφως στον αιτούντα, κατόπιν αιτήματός του, τους λόγους άρνησης χορήγησης άδειας·, και
 γ)
 σε περίπτωση άρνησης χορήγησης της άδειας, παρέχει στον αιτούντα δυνατότητα προσφυγής ενώπιον οργάνου προσφυγής.
 4. Τυχόν διοικητικά έξοδα επιβάλλονται στους παρόχους με αντικειμενικό, διαφανή και αναλογικό τρόπο, ο οποίος αποσκοπεί στην ελαχιστοποίηση του κόστους. Τυχόν διοικητικά έξοδα τα οποία επιβάλλονται από ένα μέρος σε παρόχους υπηρεσίας ή δικτύου βάσει άδειας που αναφέρεται στην παράγραφο 1 ή άδειας που αναφέρεται στην παράγραφο 2 περιορίζονται στα πραγματικά διοικητικά έξοδα που πραγματοποιούνται συνήθως για τη διαχείριση, τον έλεγχο και την επιβολή των ισχυουσών εγκρίσεων και αδειών. Τα εν λόγω διοικητικά έξοδα ενδέχεται να περιλαμβάνουν δαπάνες για διεθνή συνεργασία, εναρμόνιση και τυποποίηση, ανάλυση αγοράς, παρακολούθηση της συμμόρφωσης και άλλους ελέγχους της αγοράς,


text:
καθώς και για κανονιστικό έργο το οποίο περιλαμβάνει την κατάρτιση και την επιβολή νομοθεσίας και διοικητικών αποφάσεων, όπως αποφάσεις σχετικά με την πρόσβαση και τη διασύνδεση.
 Στα διοικητικά έξοδα που αναφέρονται στο πρώτο εδάφιο δεν περιλαμβάνονται πληρωμές για δημοπρασίες, διαγωνισμούς ή άλλα μέσα ανάθεσης συμβάσεων που δεν εισάγουν διακρίσεις ούτε οι υποχρεωτικές εισφορές για την παροχή καθολικής υπηρεσίας.
 Αρθρο 173
 Πόροι εν ανεπαρκεία
 1. Η κατανομή και η χορήγηση δικαιωμάτων για τη χρήση πόρων εν ανεπαρκεία, συμπεριλαμβανομένων ραδιοσυχνοτήτων, αριθμών και δικαιωμάτων διέλευσης, πραγματοποιούνται κατά τρόπο ανοιχτό, αντικειμενικό, έγκαιρο, διαφανή, αναλογικό και χωρίς διακρίσεις. Τα μέρη βασίζουν τις διαδικασίες τους σε αντικειμενικά, διαφανή και αναλογικά κριτήρια που δεν εισάγουν διακρίσεις.
 2. Η τρέχουσα κατάσταση όσον αφορά τις εκχωρούμενες ζώνες συχνοτήτων δημοσιοποιείται, αλλά δεν απαιτείται λεπτομερής προσδιορισμός των ραδιοσυχνοτήτων που εκχωρούνται για ειδική χρήση από το κράτος.
 3. Τα μέρη διατηρούν το δικαίωμα να θεσπίζουν και να εφαρμόζουν μέτρα διαχείρισης φάσματος και συχνοτήτων τα οποία ενδέχεται να έχουν ως αποτέλεσμα τον περιορισμό του αριθμού των παρόχων υπηρεσιών ηλεκτρονικών επικοινωνιών, υπό τον όρο ότι τα μέτρα αυτά συνάδουν με την παρούσα συμφωνία. Το εν λόγω δικαίωμα περιλαμβάνει τη δυνατότητα κατανομής ζωνών συχνοτήτων λαμβάνοντας υπόψη τις τρέχουσες και τις μελλοντικές ανάγκες και τη διαθεσιμότητα φάσματος. Τα μέτρα που λαμβάνει ένα μέρος για την κατανομή και την εκχώρηση φάσματος καθώς και για τη διαχείριση συχνοτήτων δεν θεωρούνται μέτρα τα οποία αντιβαίνουν αυτά καθαυτά στα άρθρα 144, 149 και 150.
 Αρθρο 174
 Πρόσβαση και διασύνδεση
 1. Η πρόσβαση και η διασύνδεση συμφωνούνται, καταρχήν, με βάση εμπορικές διαπραγματεύσεις μεταξύ των ενδιαφερόμενων παρόχων.
 2. Τα μέρη διασφαλίζουν ότι κάθε πάροχος υπηρεσιών ηλεκτρονικών επικοινωνιών έχει το δικαίωμα, και εάν του ζητηθεί από άλλον πάροχο, την υποχρέωση να διαπραγματεύεται τη διασύνδεση μεταξύ τους με σκοπό την παροχή δημόσια διαθέσιμων δικτύων και υπηρεσιών ηλεκτρονικών επικοινωνιών. Κανένα μέρος δεν διατηρεί νομικά ή διοικητικά μέτρα τα οποία υποχρεώνουν τους παρόχους που παρέχουν πρόσβαση ή διασύνδεση να προτείνουν διαφορετικούς όρους και προϋποθέσεις σε διαφορετικούς παρόχους για ισοδύναμες υπηρεσίες ή να επιβάλλουν υποχρεώσεις οι οποίες δεν σχετίζονται με τις παρεχόμενες υπηρεσίες.
 3. Τα μέρη διασφαλίζουν ότι οι πάροχοι που αποκτούν πληροφορίες από άλλο πάροχο κατά τη διαδικασία διαπραγμάτευσης των ρυθμίσεων πρόσβασης ή διασύνδεσης μπορούν να χρησιμοποιούν τις εν λόγω πληροφορίες αποκλειστικά και μόνο για τον σκοπό για τον οποίο παρασχέθηκαν και σέβονται πάντα τον εμπιστευτικό χαρακτήρα των πληροφοριών που μεταδίδονται ή αποθηκεύονται.
 4. Έκαστο μέρος μεριμνά ώστε στην επικράτειά του ένας κύριος πάροχος να παρέχει πρόσβαση στις βασικές εγκαταστάσεις του, συμπεριλαμβανομένων μεταξύ άλλων στοιχείων δικτύου, συναφών ευκολιών και βοηθητικών υπηρεσιών, σε παρόχους υπηρεσιών ηλεκτρονικών επικοινωνιών υπό εύλογους όρους και προϋποθέσεις που δεν εισάγουν διακρίσεις (22).
 5. Για τις δημόσιες υπηρεσίες τηλεπικοινωνιών, η διασύνδεση με κύριο πάροχο διασφαλίζεται σε οποιοδήποτε σημείο του δικτύου είναι τεχνικά εφικτή. Η διασύνδεση αυτή πραγματοποιείται:
 α)
 υπό όρους, προϋποθέσεις (μεταξύ άλλων όσον αφορά τεχνικά πρότυπα, προδιαγραφές, ποιότητα και συντήρηση) και τιμές που δεν εισάγουν διακρίσεις, και με ποιότητα όχι λιγότερο ευνοϊκή από αυτήν που προβλέπεται για τις ομοειδείς υπηρεσίες του εν λόγω κύριου παρόχου ή για ομοειδείς υπηρεσίες μη συνδεδεμένων παρόχων


text:
ή για τις θυγατρικές ή άλλες συνδεδεμένες εταιρείες αυτού·
 β)
 εγκαίρως, με όρους, προϋποθέσεις (μεταξύ άλλων όσον αφορά τεχνικά πρότυπα, προδιαγραφές, ποιότητα και συντήρηση) και τιμές βασιζόμενες στο κόστος, που είναι διαφανείς, εύλογες, σχετικές με την οικονομική σκοπιμότητα, και επαρκώς διαχωρισμένες ανά στοιχείο, ώστε ο πάροχος να μη χρειάζεται να πληρώσει για στοιχεία δικτύου ή εγκαταστάσεις που δεν απαιτούνται για την υπηρεσία που πρόκειται να παρασχεθεί· και
 γ)
 κατόπιν αιτήματος, σε σημεία επιπλέον των σημείων απόληξης του δικτύου στα οποία έχει πρόσβαση η πλειονότητα των χρηστών, έναντι τιμών που αντανακλούν το κόστος κατασκευής των αναγκαίων συμπληρωματικών εγκαταστάσεων.
 6. Τα μέρη διασφαλίζουν ότι οι διαδικασίες που εφαρμόζονται για τη διασύνδεση με κύριο πάροχο δημοσιοποιούνται και ότι οι κύριοι πάροχοι δημοσιοποιούν είτε τις συμφωνίες διασύνδεσης που συνάπτουν είτε, κατά περίπτωση, τα υποδείγματα προσφορών διασύνδεσης που χρησιμοποιούν.
 Αρθρο 175
 Ανταγωνιστικές διασφαλίσεις σε κύριους παρόχους
 Τα μέρη θεσπίζουν ή διατηρούν κατάλληλα μέτρα με σκοπό να εμποδίζουν τους παρόχους που αποτελούν, ατομικά ή από κοινού, κύριο πάροχο από την καθιέρωση ή τη συνέχιση αντιανταγωνιστικών πρακτικών. Στις εν λόγω αντιανταγωνιστικές πρακτικές περιλαμβάνονται ιδίως:
 α)
 οι αντιανταγωνιστικές διεπιδοτήσεις·
 β)
 η χρήση πληροφοριών που λαμβάνονται από ανταγωνιστές με αντιανταγωνιστικά αποτελέσματα· και
 γ)
 η μη έγκαιρη παροχή σε άλλους παρόχους υπηρεσιών πληροφοριών τεχνικού χαρακτήρα για βασικές εγκαταστάσεις και πληροφοριών εμπορικού χαρακτήρα που είναι απαραίτητες για την παροχή υπηρεσιών.
 Αρθρο 176
 Καθολική υπηρεσία
 1. Τα μέρη δικαιούνται να καθορίζουν το είδος των υποχρεώσεων παροχής καθολικής υπηρεσίας που επιθυμούν να διατηρήσουν.
 2. Οι εν λόγω υποχρεώσεις παροχής καθολικής υπηρεσίας δεν θεωρούνται αυτές καθαυτές αντιανταγωνιστικές, υπό τον όρο ότι εκπληρώνονται κατά τρόπο ανάλογο, διαφανή, αντικειμενικό και χωρίς διακρίσεις. Η διαχείριση των υποχρεώσεων αυτών είναι ουδέτερη ως προς τον ανταγωνισμό και δεν είναι περισσότερο επαχθής από όσο απαιτείται για το είδος της καθολικής υπηρεσίας που καθορίζεται από το μέρος.
 3. Όλοι οι πάροχοι δικτύων ή υπηρεσιών ηλεκτρονικών υπηρεσιών θα πρέπει να είναι επιλέξιμοι για την παροχή καθολικής υπηρεσίας. Ο ορισμός παρόχων καθολικής υπηρεσίας πραγματοποιείται μέσω αποτελεσματικού και διαφανούς μηχανισμού που δεν εισάγει διακρίσεις. Κατά περίπτωση, τα μέρη αξιολογούν αν η παροχή καθολικής υπηρεσίας συνιστά αδικαιολόγητη επιβάρυνση σε πάροχο που έχει οριστεί για την παροχή καθολικής υπηρεσίας. Εφόσον δικαιολογείται βάσει τέτοιου είδους υπολογισμού, και λαμβανομένου υπόψη του οφέλους της αγοράς το οποίο αποκομίζει ο πάροχος καθολικής υπηρεσίας, οι ρυθμιστικές αρχές καθορίζουν κατά πόσον απαιτείται μηχανισμός για την αντιστάθμιση του οικείου παρόχου ή για τον καταμερισμό του καθαρού κόστους των υποχρεώσεων παροχής καθολικής υπηρεσίας.
 Αρθρο 177
 Φορητότητα αριθμού
 Τα μέρη διασφαλίζουν ότι οι πάροχοι δημόσιων υπηρεσιών ηλεκτρονικών επικοινωνιών προβλέπουν τη φορητότητα αριθμού υπό εύλογους όρους και προϋποθέσεις.
 Αρθρο 178
 Εμπιστευτικότητα των πληροφοριών
 Τα μέρη διασφαλίζουν το απόρρητο των ηλεκτρονικών επικοινωνιών και των συναφών δεδομένων κίνησης μέσω δημόσιου δικτύου ηλεκτρονικών επικοινωνιών και διαθέσιμων στο κοινό υπηρεσιών ηλεκτρονικών επικοινωνιών, χωρίς να περιορίζουν τις συναλλαγές στον τομέα των υπηρεσιών.
 Αρθρο 179
 Επίλυση διαφορών στον τομέα των ηλεκτρονικών επικοινωνιών
 1. Τα μέρη διασφαλίζουν ότι, σε περίπτωση διαφοράς που ανακύπτει μεταξύ παρόχων δικτύων ή υπηρεσιών ηλεκτρονικών επικοινωνιών σε σχέση με δικαιώματα και υποχρεώσεις που απορρέουν από το παρόν υποτμήμα, η


text:
οικεία ρυθμιστική αρχή, κατόπιν αιτήματος ενός εκ των ενδιαφερόμενων μερών, εκδίδει δεσμευτική απόφαση για την επίλυση της διαφοράς το ταχύτερο δυνατόν και, εν πάση περιπτώσει, εντός τεσσάρων μηνών, εκτός εάν συντρέχουν εξαιρετικές περιστάσεις.
 2. Όταν η διαφορά αφορά τη διασυνοριακή παροχή υπηρεσιών, οι εμπλεκόμενες ρυθμιστικές αρχές συντονίζουν τις προσπάθειές τους προκειμένου να επιτύχουν την επίλυση της διαφοράς.
 3. Η απόφαση της ρυθμιστικής αρχής δημοσιοποιείται, τηρουμένων των απαιτήσεων περί επιχειρηματικού απορρήτου. Τα εμπλεκόμενα μέρη λαμβάνουν πλήρη αιτιολογία της απόφασης και δικαιούνται να προσφύγουν κατά της απόφασης, σύμφωνα με τα προβλεπόμενα στο άρθρο 171 παράγραφος 7.
 4. Η διαδικασία που προβλέπεται στο παρόν άρθρο δεν εμποδίζει κανένα από τα εμπλεκόμενα μέρη να ασκήσει αγωγή ενώπιον των δικαστηρίων.
 Αρθρο 180
 Σταδιακή προσέγγιση
 Τα μέρη αναγνωρίζουν τη σημασία της σταδιακής προσέγγισης της νομοθεσίας της Δημοκρατίας της Αρμενίας για τα δίκτυα ηλεκτρονικών επικοινωνιών με εκείνη της Ευρωπαϊκής Ένωσης.
 Υποτμήμα VI
 Χρηματοπιστωτικές υπηρεσίες
 Αρθρο 181
 Πεδίο εφαρμογής και ορισμοί
 1. Το παρόν υποτμήμα εφαρμόζεται σε μέτρα που επηρεάζουν την παροχή χρηματοπιστωτικών υπηρεσιών, στις περιπτώσεις που οι χρηματοπιστωτικές υπηρεσίες είναι ελευθερωμένες δυνάμει των τμημάτων Β, Γ και Δ.
 2. Για τους σκοπούς του παρόντος κεφαλαίου, ως «χρηματοπιστωτική υπηρεσία» νοείται κάθε υπηρεσία χρηματοπιστωτικής φύσης που προσφέρεται από φορέα παροχής χρηματοπιστωτικών υπηρεσιών ενός μέρους. Στις χρηματοπιστωτικές υπηρεσίες περιλαμβάνονται οι ασφαλιστικές και οι συναφείς με ασφάλειες υπηρεσίες καθώς και οι τραπεζικές και λοιπές χρηματοπιστωτικές υπηρεσίες.
 3. Οι ασφαλιστικές και οι συναφείς με ασφάλειες υπηρεσίες που αναφέρονται στην παράγραφο 2 περιλαμβάνουν:
 α)
 πρωτασφάλιση (συμπεριλαμβανομένης της συνασφάλισης)·
 i)
 ασφάλεια ζωής· και
 ii)
 ασφάλεια κατά ζημιών·
 β)
 αντασφάλιση και αντεκχώρηση·
 γ)
 ασφαλιστική διαμεσολάβηση, όπως υπηρεσίες μεσιτείας και πρακτορείας ασφαλειών· και
 δ)
 επικουρικές ασφαλιστικές υπηρεσίες, όπως παροχή συμβουλών, αναλογιστικές μελέτες, εκτίμηση κινδύνου και διακανονισμός αποζημιώσεων.
 4. Οι τραπεζικές και λοιπές χρηματοπιστωτικές υπηρεσίες (εκτός των ασφαλιστικών και των συναφών με ασφάλειες υπηρεσιών) που αναφέρονται στην παράγραφο 2 περιλαμβάνουν:
 α)
 αποδοχή από το κοινό καταθέσεων και άλλων επιστρεπτέων κεφαλαίων·
 β)
 κάθε μορφής δανειοδότηση, συμπεριλαμβανομένης της καταναλωτικής πίστης, των ενυπόθηκων πιστώσεων, της διαχείρισης επιχειρηματικών απαιτήσεων και της χρηματοδότησης εμπορικών συναλλαγών·
 γ)
 χρηματοδοτική μίσθωση·
 δ)
 όλες τις υπηρεσίες πληρωμής και μεταφοράς χρημάτων, συμπεριλαμβανομένων των πιστωτικών και χρεωστικών καρτών και των καρτών προθεσμιακής χρέωσης, καθώς και των ταξιδιωτικών και τραπεζικών επιταγών·
 ε)
 εγγυήσεις και αναλήψεις υποχρεώσεων·
 στ)
 συναλλαγές για ίδιο λογαριασμό ή για λογαριασμό πελατών, είτε στο χρηματιστήριο ή σε εξωχρηματιστηριακές αγορές είτε με άλλο τρόπο επί:
 i)
 μέσων χρηματαγοράς (συμπεριλαμβανομένων επιταγών, συναλλαγματικών, πιστοποιητικών καταθέσεων)·
 ii)
 συναλλάγματος·
 iii)
 παράγωγων προϊόντων συμπεριλαμβανομένων, ενδεικτικά, προθεσμιακών συμβολαίων και δικαιωμάτων προαίρεσης·
 iv)
 μέσων συναλλαγματικών ισοτιμιών και επιτοκίου, συμπεριλαμβανομένων προϊόντων όπως συμφωνίες ανταλλαγής και προθεσμιακές συμφωνίες επιτοκίου·
 v)
 μεταβιβάσιμων κινητών αξιών· και
 vi)
 άλλων διαπραγματεύσιμων μέσων και χρηματοοικονομικών περιουσιακών στοιχείων, συμπεριλαμβανομένων ράβδων χρυσού ή αργύρου·
 ζ)
 συμμετοχή σε εκδόσεις κάθε μορφής κινητών αξιών, συμπεριλαμβανομένης της αναδοχής και της διάθεσης (δημόσια ή ιδιωτικά) υπό την ιδιότητα μεσίτη και της παροχής υπηρεσιών που συνδέονται με τις σχετικές εκδόσεις·
 η)
 υπηρεσίες χρηματομεσιτείας·
 θ)
 διαχείριση περιουσιακών στοιχείων, όπως διαχείριση μετρητών ή χαρτοφυλακίου, διαχείριση συλλογικών επενδύσεων κάθε είδους, διαχείριση συνταξιοδοτικών ταμείων, υπηρεσίες φύλαξης, θεματοφύλακα και καταπιστευματοδόχου·
 ι)
 υπηρεσίες διακανονισμού


text:
και συμψηφισμού χρηματοοικονομικών περιουσιακών στοιχείων, συμπεριλαμβανομένων κινητών αξιών, παράγωγων προϊόντων και άλλων διαπραγματεύσιμων μέσων·
 ια)
 παροχή και διαβίβαση χρηματοπιστωτικών πληροφοριών και λογισμικού επεξεργασίας χρηματοπιστωτικών δεδομένων και συναφούς λογισμικού· και
 ιβ)
 υπηρεσίες παροχής συμβουλών, διαμεσολάβησης και άλλες επικουρικές χρηματοπιστωτικές υπηρεσίες, σχετικές με το σύνολο των δραστηριοτήτων που απαριθμούνται στην παρούσα παράγραφο, συμπεριλαμβανομένης της αξιολόγησης και της ανάλυσης πιστοληπτικής ικανότητας, της έρευνας και των συμβουλών για επενδύσεις και συγκρότηση χαρτοφυλακίων, της παροχής συμβουλών για εξαγορές καθώς και για την αναδιάρθρωση και τη στρατηγική επιχειρήσεων.
 5. Για τους σκοπούς του παρόντος υποτμήματος ισχύουν οι ακόλουθοι ορισμοί:
 α)
 «φορέας παροχής χρηματοπιστωτικών υπηρεσιών»: κάθε φυσικό ή νομικό πρόσωπο ενός μέρους που επιδιώκει να παρέχει ή παρέχει χρηματοπιστωτικές υπηρεσίες, μη συμπεριλαμβανομένων δημόσιων φορέων·
 β)
 «δημόσιος φορέας»:
 i)
 κρατική αρχή, κεντρική τράπεζα ή νομισματική αρχή ενός μέρους, ή φορέας που ανήκει σε ένα μέρος ή ελέγχεται από αυτό, ο οποίος έχει επιφορτισθεί κυρίως με την εκτέλεση κρατικών καθηκόντων ή δραστηριοτήτων προς εξυπηρέτηση σκοπών του Δημοσίου, μη συμπεριλαμβανομένων των φορέων που ασχολούνται, κυρίως, με την παροχή χρηματοπιστωτικών υπηρεσιών εμπορικού χαρακτήρα· ή
 ii)
 ιδιωτικός φορέας επιφορτισμένος με λειτουργίες οι οποίες κανονικά εκτελούνται από κεντρική τράπεζα ή νομισματική αρχή, όταν ασκεί αυτές τις λειτουργίες·,και
 γ)
 «νέες χρηματοπιστωτικές υπηρεσίες»: υπηρεσίες χρηματοπιστωτικού χαρακτήρα, συμπεριλαμβανομένων των υπηρεσιών που έχουν σχέση με υφιστάμενα και νέα προϊόντα ή με τον τρόπο παράδοσης ενός προϊόντος, οι οποίες δεν παρέχονται από κανέναν φορέα παροχής χρηματοπιστωτικών υπηρεσιών στην επικράτεια ενός μέρους, παρέχονται όμως στην επικράτεια του άλλου μέρους.
 Αρθρο 182
 Μέτρα προληπτικής εποπτείας
 1. Καμία διάταξη της παρούσας συμφωνίας δεν εμποδίζει ένα μέρος να θεσπίζει ή να διατηρεί μέτρα για λόγους προληπτικής εποπτείας, όπως:
 α)
 την προστασία των επενδυτών, των καταθετών, των κατόχων ασφαλιστήριων συμβολαίων ή των προσώπων τα οποία έχουν καταπιστευματική αξίωση έναντι φορέα παροχής χρηματοπιστωτικών υπηρεσιών·,ή
 β)
 τη διαφύλαξη της ακεραιότητας και της σταθερότητας του χρηματοπιστωτικού του συστήματος.
 2. Τα εν λόγω μέτρα δεν είναι περισσότερο επαχθή από όσο απαιτείται για την επίτευξη του σκοπού τους.
 3. Καμία διάταξη της παρούσας συμφωνίας δεν θεωρείται ότι επιβάλλει σε ένα μέρος την υποχρέωση να δημοσιοποιεί πληροφορίες σχετικά με τις υποθέσεις και τους λογαριασμούς μεμονωμένων πελατών ή οποιεσδήποτε εμπιστευτικές ή ιδιόκτητες πληροφορίες που κατέχουν δημόσιοι φορείς.
 Αρθρο 183
 Αποτελεσματικότητα και διαφάνεια των ρυθμίσεων
 1. Τα μέρη καταβάλλουν κάθε δυνατή προσπάθεια ώστε να ενημερώνουν εκ των προτέρων όλους τους ενδιαφερόμενους για κάθε μέτρο γενικής εφαρμογής το οποίο προτίθενται να θεσπίσουν, ώστε να τους παρέχουν τη δυνατότητα να διατυπώσουν παρατηρήσεις σχετικά με το μέτρο. Τα εν λόγω προτεινόμενα μέτρα γνωστοποιούνται ως εξής:
 α)
 με επίσημη δημοσίευση· ή
 β)
 σε άλλη έντυπη ή ηλεκτρονική μορφή.
 2. Τα μέρη θέτουν στη διάθεση των ενδιαφερομένων τις απαιτήσεις τους για τη συμπλήρωση αιτήσεων που αφορούν την παροχή χρηματοπιστωτικών υπηρεσιών.
 Κατόπιν αιτήματος του αιτούντος, το οικείο μέρος τον ενημερώνει για την πορεία εξέτασης της αίτησής του. Σε περίπτωση που το οικείο μέρος χρειαστεί συμπληρωματικά στοιχεία από τον αιτούντα, τον ενημερώνει χωρίς αδικαιολόγητη καθυστέρηση.
 3. Έκαστο μέρος καταβάλλει κάθε δυνατή προσπάθεια προκειμένου να διασφαλίζει ότι τα διεθνώς συμφωνημένα πρότυπα για τη ρύθμιση και την εποπτεία στον τομέα


text:
των χρηματοπιστωτικών υπηρεσιών και για την καταπολέμηση της φοροδιαφυγής και της φοροαποφυγής τίθενται σε ισχύ και εφαρμόζονται στην επικράτειά του. Στα εν λόγω διεθνώς συμφωνημένα πρότυπα συγκαταλέγονται, μεταξύ άλλων:
 α)
 οι «Βασικές αρχές για την αποτελεσματική εποπτεία του τραπεζικού τομέα» της Επιτροπής της Βασιλείας·
 β)
 οι «Βασικές αρχές για τον ασφαλιστικό τομέα» της Διεθνούς Ένωσης Εποπτών Ασφαλειών·
 γ)
 οι «Στόχοι και αρχές των κανόνων για τις κινητές αξίες» του Διεθνούς Οργανισμού Επιτροπών Κινητών Αξιών·
 δ)
 η «Συμφωνία για την ανταλλαγή φορολογικών πληροφοριών» του ΟΟΣΑ·
 ε)
 η «Δήλωση για τη διαφάνεια και την ανταλλαγή πληροφοριών για φορολογικούς σκοπούς» της ομάδας χωρών G20· και
 στ)
 οι «Σαράντα συστάσεις σχετικά με τη νομιμοποίηση εσόδων από παράνομες δραστηριότητες» και οι «Εννέα ειδικές συστάσεις για τη χρηματοδότηση της τρομοκρατίας» της ειδικής ομάδας χρηματοοικονομικής δράσης.
 4. Τα μέρη λαμβάνουν υπόψη τις «Δέκα βασικές αρχές για την ανταλλαγή πληροφοριών» που εξέδωσαν οι υπουργοί Οικονομικών της ομάδας κρατών G7 και καταβάλλουν κάθε δυνατή προσπάθεια για την εφαρμογή των εν λόγω αρχών μεταξύ τους.
 Αρθρο 184
 Νέες χρηματοπιστωτικές υπηρεσίες
 Έκαστο μέρος επιτρέπει στους φορέων παροχής χρηματοπιστωτικών υπηρεσιών του άλλου μέρους να παρέχουν κάθε νέα χρηματοπιστωτική υπηρεσία παρόμοιου είδους με εκείνες που επιτρέπει να παρέχουν οι δικοί του φορείς παροχής χρηματοπιστωτικών υπηρεσιών υπό παρόμοιες συνθήκες δυνάμει της εθνικής νομοθεσίας του. Ένα μέρος δύναται να καθορίζει τη νομική μορφή υπό την οποία μπορεί να παρέχεται η υπηρεσία και να απαιτεί άδεια για την παροχή της υπηρεσίας. Όταν απαιτείται τέτοια άδεια, η απόφαση λαμβάνεται εντός ευλόγου χρονικού διαστήματος και η αίτηση άδειας μπορεί να απορρίπτεται μόνο για λόγους προληπτικής εποπτείας σύμφωνα με το άρθρο 182.
 Αρθρο 185
 Επεξεργασία δεδομένων
 1. Έκαστο μέρος επιτρέπει στους φορείς παροχής χρηματοπιστωτικών υπηρεσιών του άλλου μέρους να διαβιβάζουν πληροφορίες σε ηλεκτρονική ή άλλη μορφή, προς ή από την επικράτειά του, με σκοπό την επεξεργασία δεδομένων, εφόσον η επεξεργασία αυτή απαιτείται στο πλαίσιο των συνήθων εμπορικών πράξεων των εν λόγω φορέων παροχής χρηματοπιστωτικών υπηρεσιών.
 2. Καμία διάταξη της παραγράφου 1 δεν περιορίζει το δικαίωμα ενός μέρους να προστατεύει τα δεδομένα προσωπικού χαρακτήρα και την ιδιωτική ζωή, εφόσον το εν λόγω δικαίωμα δεν χρησιμοποιείται για την καταστρατήγηση της παρούσας συμφωνίας.
 3. Έκαστο μέρος θεσπίζει ή διατηρεί επαρκείς διασφαλίσεις για την προστασία της ιδιωτικής ζωής και των θεμελιωδών δικαιωμάτων, καθώς και της ελευθερίας των φυσικών προσώπων, ιδίως όσον αφορά τη διαβίβαση δεδομένων προσωπικού χαρακτήρα.
 Αρθρο 186
 Ειδικές εξαιρέσεις
 1. Καμία διάταξη του παρόντος κεφαλαίου δεν μπορεί να θεωρηθεί ότι εμποδίζει ένα μέρος, συμπεριλαμβανομένων των δημόσιων φορέων του, να διεξάγει ή να παρέχει κατ’ αποκλειστικότητα στην επικράτειά του δραστηριότητες ή υπηρεσίες που αποτελούν μέρος κρατικού συνταξιοδοτικού καθεστώτος ή υποχρεωτικού συστήματος κοινωνικής ασφάλισης, εκτός εάν οι εν λόγω δραστηριότητες μπορούν να ασκούνται από φορείς παροχής χρηματοπιστωτικών υπηρεσιών ανταγωνιστικά με δημόσιους ή ιδιωτικούς φορείς, όπως προβλέπεται από την εθνική νομοθεσία του μέρους.
 2. Καμία διάταξη της παρούσας συμφωνίας δεν εφαρμόζεται στις δραστηριότητες κεντρικής τράπεζας ή νομισματικής αρχής ή οποιουδήποτε άλλου δημόσιου φορέα κατά την εφαρμογή νομισματικών ή συναλλαγματικών πολιτικών.
 3. Καμία διάταξη του παρόντος κεφαλαίου δεν μπορεί να θεωρηθεί ότι εμποδίζει ένα μέρος,


text:
συμπεριλαμβανομένων των δημόσιων φορέων του, να διεξάγει ή να παρέχει κατ’ αποκλειστικότητα στην επικράτειά του δραστηριότητες ή υπηρεσίες για λογαριασμό, ή με την εγγύηση, ή κάνοντας χρήση χρηματοοικονομικών πόρων του μέρους ή των δημόσιων φορέων του.
 Αρθρο 187
 Αυτορρυθμιζόμενοι οργανισμοί
 Εάν ένα μέρος απαιτεί υπαγωγή, συμμετοχή ή πρόσβαση σε αυτορρυθμιζόμενο οργανισμό, σε χρηματιστήριο αξιών, σε αγορά κινητών αξιών ή προθεσμιακή αγορά, σε οργανισμό συμψηφισμού τίτλων ή σε οποιονδήποτε άλλο οργανισμό ή ένωση, προκειμένου να μπορούν οι φορείς παροχής χρηματοπιστωτικών υπηρεσιών του άλλου μέρους να παρέχουν χρηματοπιστωτικές υπηρεσίες επί ίσοις όροις με τους φορείς παροχής χρηματοπιστωτικών υπηρεσιών του μέρους, ή εάν το μέρος παρέχει άμεσα ή έμμεσα στις εν λόγω οντότητες προνόμια ή πλεονεκτήματα κατά την παροχή χρηματοπιστωτικών υπηρεσιών, το μέρος διασφαλίζει τη συμμόρφωση με τις υποχρεώσεις που προβλέπονται στα άρθρα 144 και 150.
 Αρθρο 188
 Συστήματα συμψηφισμού και πληρωμών
 Υπό τους όρους και τις προϋποθέσεις που ισχύουν για την εθνική μεταχείριση και προβλέπονται στα άρθρα 144 και 150, έκαστο μέρος παρέχει στους φορέων παροχής χρηματοπιστωτικών υπηρεσιών του άλλου μέρους που είναι εγκατεστημένοι στο έδαφός του πρόσβαση στα συστήματα πληρωμών και συμψηφισμού που διαχειρίζονται δημόσιοι φορείς, και στα επίσημα μέσα χρηματοδότησης και αναχρηματοδότησης που είναι διαθέσιμα στο πλαίσιο των συνήθων εμπορικών πράξεων. Το παρόν άρθρο δεν παρέχει πρόσβαση στους μηχανισμούς δανεισμού έσχατης ανάγκης των μερών.
 Αρθρο 189
 Χρηματοπιστωτική σταθερότητα και ρύθμιση των χρηματοπιστωτικών υπηρεσιών στη Δημοκρατία της Αρμενίας
 Τα μέρη αναγνωρίζουν τη σημασία της κατάλληλης ρύθμισης των χρηματοπιστωτικών υπηρεσιών για τη διασφάλιση χρηματοπιστωτικής σταθερότητας, δίκαιων και αποτελεσματικών αγορών, καθώς και για την προστασία των επενδυτών, των καταθετών, των κατόχων ασφαλιστήριων συμβολαίων ή των προσώπων τα οποία έχουν καταπιστευματική αξίωση έναντι φορέα παροχής χρηματοπιστωτικών υπηρεσιών. Για την εν λόγω ρύθμιση των χρηματοπιστωτικών υπηρεσιών, τα διεθνή πρότυπα βέλτιστης πρακτικής αποτελούν το γενικό σημείο αναφοράς, ιδίως με τον τρόπο που εφαρμόζονται στην Ευρωπαϊκή Ένωση. Στο πλαίσιο αυτό, η Δημοκρατία της Αρμενίας προσεγγίζει τους κανόνες της για τις χρηματοπιστωτικές υπηρεσίες με τη νομοθεσία της Ευρωπαϊκής Ένωσης, κατά περίπτωση.
 Υποτμήμα VII
 Υπηρεσιεσ μεταφορων
 Αρθρο 190
 Πεδίο εφαρμογής και στόχοι
 Στο παρόν υποτμήμα καθορίζονται οι αρχές που αφορούν την ελευθέρωση των διεθνών υπηρεσιών μεταφορών δυνάμει των τμημάτων Β, Γ και Δ.
 Αρθρο 191
 Ορισμοί
 1. Για τους σκοπούς του παρόντος υποτμήματος και των τμημάτων Β, Γ και Δ ισχύουν οι ακόλουθοι ορισμοί:
 α)
 «διεθνείς θαλάσσιες μεταφορές»: περιλαμβάνουν τις μεταφορές από πόρτα σε πόρτα και τις πολυτροπικές μεταφορές, οι οποίες συνίστανται στη μεταφορά εμπορευμάτων με τη χρήση περισσότερων τρόπων μεταφοράς, συμπεριλαμβανομένου ενός σκέλους θαλάσσιας μεταφοράς, βάσει ενιαίου εγγράφου μεταφοράς, και περιλαμβάνουν, για τον σκοπό αυτό, το δικαίωμα απευθείας σύναψης σύμβασης με παρόχους άλλων τρόπων μεταφοράς·
 β)
 «υπηρεσίες χειρισμού θαλάσσιων φορτίων»: δραστηριότητες που ασκούνται από εταιρείες στοιβασίας, συμπεριλαμβανομένων των φορέων εκμετάλλευσης τερματικών σταθμών, αλλά μη συμπεριλαμβανομένων των άμεσων δραστηριοτήτων των λιμενεργατών, όταν το συγκεκριμένο εργατικό δυναμικό οργανώνεται ανεξάρτητα από τις εταιρείες στοιβασίας ή τις εταιρείες εκμετάλλευσης τερματικών σταθμών. Οι δραστηριότητες που καλύπτονται περιλαμβάνουν την οργάνωση και την επίβλεψη των ακόλουθων εργασιών:
 i)
 φόρτωση ή εκφόρτωση φορτίου σε ή από πλοίο·
 ii)
 πρόσδεση ή ελευθέρωση φορτίου·
 iii)
 παραλαβή ή παράδοση


text:
και φύλαξη φορτίου πριν από την αποστολή ή μετά την εκφόρτωση·
 γ)
 «υπηρεσίες εκτελωνισμού» ή εναλλακτικά «υπηρεσίες εκτελωνιστών»: δραστηριότητες που συνίστανται στη διεκπεραίωση, εξ ονόματος άλλου μέρους, τελωνειακών διατυπώσεων σχετικά με τις εισαγωγές, εξαγωγές ή διαμετακόμιση φορτίων, ανεξάρτητα από το αν η εν λόγω υπηρεσία αποτελεί την κύρια δραστηριότητα του παρόχου της υπηρεσίας ή συνήθη συμπληρωματική δραστηριότητα·
 δ)
 «υπηρεσίες σταθμού εμπορευματοκιβωτίων και εναπόθεσης»: δραστηριότητες που συνίστανται στην αποθήκευση εμπορευματοκιβωτίων είτε σε λιμενικές περιοχές είτε στην ενδοχώρα, με σκοπό την φόρτωση ή την εκφόρτωση, την επισκευή και προετοιμασία τους για αποστολή·
 ε)
 «υπηρεσίες ναυτιλιακού πρακτορείου»: δραστηριότητες οι οποίες συνίστανται στην εκπροσώπηση σε δεδομένη γεωγραφική περιοχή, υπό την ιδιότητα του πράκτορα, των επιχειρηματικών συμφερόντων μιας ή περισσότερων ατμοπλοϊκών γραμμών ή ναυτιλιακών εταιρειών για τους ακόλουθους σκοπούς:
 i)
 εμπορία και πώληση υπηρεσιών θαλάσσιων μεταφορών και συναφών υπηρεσιών, από την προσφορά τιμής έως την τιμολόγηση, και έκδοση φορτωτικών εξ ονόματος των εταιρειών, αγορά και μεταπώληση των απαραίτητων συναφών υπηρεσιών, κατάρτιση των σχετικών εγγράφων και παροχή επιχειρηματικών πληροφοριών· και
 ii)
 εκπροσώπηση των εταιρειών, οργάνωση του ελλιμενισμού του πλοίου ή, εφόσον απαιτείται, ανάληψη φορτίων·
 στ)
 «υπηρεσίες προώθησης φορτίων»: δραστηριότητες οι οποίες συνίστανται στην οργάνωση και στην παρακολούθηση αποστολών για λογαριασμό των αποστολέων, μέσω της αγοράς υπηρεσιών μεταφοράς και συναφών υπηρεσιών, της κατάρτισης των σχετικών εγγράφων και της παροχής επιχειρηματικών πληροφοριών· και
 ζ)
 «υπηρεσίες τροφοδότησης (feeder)»: προετοιμασία της μεταφοράς και περαιτέρω μεταφορά διεθνών φορτίων διά θαλάσσης, ιδίως σε εμπορευματοκιβώτια, μεταξύ λιμένων που βρίσκονται σε ένα από τα μέρη.
 2. Όσον αφορά τις διεθνείς θαλάσσιες μεταφορές, τα μέρη διασφαλίζουν την αποτελεσματική εφαρμογή της αρχής της άνευ περιορισμών πρόσβασης σε φορτία, σε εμπορική βάση, την ελεύθερη παροχή διεθνών θαλασσίων υπηρεσιών, καθώς και την εθνική μεταχείριση στο πλαίσιο της παροχής των εν λόγω υπηρεσιών.
 3. Με βάση τα τρέχοντα επίπεδα ελευθέρωσης μεταξύ των μερών όσον αφορά τις διεθνείς θαλάσσιες μεταφορές, έκαστο μέρος:
 α)
 εφαρμόζει αποτελεσματικά την αρχή της άνευ περιορισμών πρόσβασης στις αγορές και στις συναλλαγές διεθνών θαλάσσιων μεταφορών σε εμπορική βάση και χωρίς διακρίσεις· και
 β)
 επιφυλάσσει σε πλοία που φέρουν τη σημαία του άλλου μέρους ή τα οποία εκμεταλλεύονται φορείς παροχής υπηρεσιών του άλλου μέρους μεταχείριση όχι λιγότερο ευνοϊκή από εκείνη που επιφυλάσσει στα δικά του πλοία ή στα πλοία οποιασδήποτε τρίτης χώρας, αναλόγως του ποιοι όροι είναι οι πλέον ευνοϊκοί, όσον αφορά, μεταξύ άλλων, την πρόσβαση στους λιμένες, τη χρήση των λιμενικών υποδομών και υπηρεσιών και τη χρήση βοηθητικών ναυτιλιακών υπηρεσιών, καθώς και τα σχετικά τέλη και επιβαρύνσεις, τις τελωνειακές εγκαταστάσεις και την παραχώρηση σταθμών αγκυροβόλησης και διευκολύνσεων για τη φόρτωση και εκφόρτωση.
 4. Κατά την εφαρμογή των αρχών που αναφέρονται στην παράγραφο 3, τα μέρη:
 α)
 δεν περιλαμβάνουν ρήτρες κατανομής φορτίου σε μελλοντικές συμφωνίες με τρίτες χώρες σχετικά με υπηρεσίες διεθνών θαλάσσιων μεταφορών, συμπεριλαμβανομένου του εμπορίου ξηρού και υγρού χύδην φορτίου, και καταργούν, εντός εύλογης χρονικής περιόδου, τέτοιες ρήτρες κατανομής φορτίου σε περίπτωση που υπάρχουν σε προηγούμενες συμφωνίες· και
 β)
 από την ημερομηνία έναρξης ισχύος της παρούσας συμφωνίας, καταργούν και δεν θεσπίζουν τυχόν μονομερή μέτρα και διοικητικά, τεχνικά και άλλα εμπόδια που ενδέχεται να συνιστούν συγκαλυμμένο


text:
περιορισμό ή να εισάγουν διακρίσεις στην ελεύθερη παροχή υπηρεσιών στον τομέα των διεθνών θαλάσσιων μεταφορών.
 5. Έκαστο μέρος επιτρέπει στους φορείς παροχής υπηρεσιών διεθνών θαλάσσιων μεταφορών του άλλου μέρους να διαθέτουν εγκατάσταση στην επικράτειά του υπό όρους εγκατάστασης και λειτουργίας όχι λιγότερο ευνοϊκούς από εκείνους που ισχύουν για τους δικούς του φορείς παροχής υπηρεσιών ή για τους φορείς παροχής υπηρεσιών οποιασδήποτε τρίτης χώρας, αναλόγως του ποιοι όροι είναι οι πλέον ευνοϊκοί.
 6. Έκαστο μέρος θέτει στη διάθεση των φορέων παροχής υπηρεσιών διεθνών θαλάσσιων μεταφορών του άλλου μέρους, με εύλογους όρους και προϋποθέσεις που δεν εισάγουν διακρίσεις, τις ακόλουθες υπηρεσίες στον λιμένα: πλοήγηση, ρυμούλκηση και παροχή βοήθειας με ρυμουλκά, προμήθειες, προμήθεια καυσίμων και ανεφοδιασμό σε νερό, συλλογή αποβλήτων και διάθεση έρματος, υπηρεσίες λιμενάρχη, βοηθήματα ναυσιπλοΐας, μέσα επείγουσας επισκευής, αγκυροβόλιο, θέση πρόσδεσης και συναφείς υπηρεσίες, καθώς και υπηρεσίες απαραίτητες για τη λειτουργία των πλοίων και παρέχονται από παράκτιους σταθμούς, συμπεριλαμβανομένων των επικοινωνιών, της υδροδότησης και της ηλεκτροδότησης.
 7. Έκαστο μέρος επιτρέπει τη διακίνηση εξοπλισμού, όπως κενών εμπορευματοκιβωτίων, ο οποίος δεν μεταφέρεται ως φορτίο έναντι αμοιβής, μεταξύ λιμένων της Δημοκρατίας της Αρμενίας ή μεταξύ λιμένων κράτους μέλους.
 8. Κατόπιν άδειας από την αρμόδια αρχή, έκαστο μέρος επιτρέπει στους φορείς παροχής υπηρεσιών διεθνών θαλάσσιων μεταφορών του άλλου μέρους την παροχή υπηρεσιών τροφοδότησης (feeder) μεταξύ των εθνικών λιμένων τους.
 Αρθρο 192
 Σταδιακή προσέγγιση
 Τα μέρη αναγνωρίζουν τη σημασία της σταδιακής προσέγγισης της νομοθεσίας της Δημοκρατίας της Αρμενίας για τις υπηρεσίες μεταφορών με εκείνη της Ευρωπαϊκής Ένωσης.
 Τμήμα ΣΤ
 Ηλεκτρονικό εμπόριο
 Υποτμήμα Ι
 Γενικές διατάξεις
 Αρθρο 193
 Στόχοι και αρχές
 1. Τα μέρη, αναγνωρίζοντας ότι το ηλεκτρονικό εμπόριο αυξάνει τις ευκαιρίες εμπορικών συναλλαγών σε πολλούς τομείς, θέτουν ως στόχο την προώθηση της ανάπτυξης του ηλεκτρονικού εμπορίου μεταξύ τους, συνεργαζόμενα ιδίως σε ζητήματα που ανακύπτουν από το ηλεκτρονικό εμπόριο σε σχέση με τις διατάξεις του παρόντος κεφαλαίου.
 2. Τα μέρη συμφωνούν ότι η ανάπτυξη του ηλεκτρονικού εμπορίου είναι πλήρως συμβατή με τα υψηλότερα διεθνή πρότυπα προστασίας των δεδομένων, προκειμένου να εξασφαλίζεται η εμπιστοσύνη των χρηστών του ηλεκτρονικού εμπορίου.
 3. Τα μέρη θεωρούν ότι οι παραδόσεις με ηλεκτρονικά μέσα θεωρούνται ως παροχή υπηρεσιών, κατά την έννοια του τμήματος Γ, οι οποίες δεν μπορούν να υπαχθούν σε τελωνειακούς δασμούς.
 Αρθρο 194
 Κανονιστικές πτυχές του ηλεκτρονικού εμπορίου
 1. Τα μέρη διατηρούν διάλογο σχετικά με ρυθμιστικά ζητήματα που ανακύπτουν από το ηλεκτρονικό εμπόριο. Στο πλαίσιο του εν λόγω διαλόγου εξετάζονται, μεταξύ άλλων, τα ακόλουθα θέματα:
 α)
 η αναγνώριση πιστοποιήσεων ηλεκτρονικών υπογραφών που εκδίδονται για το κοινό και η διευκόλυνση των διασυνοριακών υπηρεσιών πιστοποίησης·
 β)
 η ευθύνη ενδιάμεσων φορέων παροχής υπηρεσιών όσον αφορά τη διαβίβαση ή την αποθήκευση πληροφοριών·
 i)
 η μεταχείριση ανεπίκλητων ηλεκτρονικών εμπορικών επικοινωνιών· και
 ii)
 η προστασία των καταναλωτών στον τομέα του ηλεκτρονικού εμπορίου· και
 γ)
 κάθε άλλο θέμα σχετικό με την ανάπτυξη του ηλεκτρονικού εμπορίου.
 2. Ο διάλογος αυτός μπορεί να πραγματοποιείται μέσω της ανταλλαγής πληροφοριών σχετικά με τη νομοθεσία εκάστου μέρους όσον αφορά τα θέματα που αναφέρονται στην παράγραφο 1 καθώς και σχετικά με την εφαρμογή της εν λόγω νομοθεσίας.
 Υποτμήμα ΙΙ
 Ευθύνη των ενδιάμεσων φορέων παροχής


text:
υπηρεσιών
 Αρθρο 195
 Χρήση των υπηρεσιών ενδιάμεσων παρόχων
 Τα μέρη αναγνωρίζουν ότι οι υπηρεσίες ενδιάμεσων φορέων παροχής υπηρεσιών είναι δυνατόν να χρησιμοποιηθούν από τρίτους για δραστηριότητες που παραβιάζουν την εθνική τους νομοθεσία. Προκειμένου να ληφθεί υπόψη το ενδεχόμενο αυτό, τα μέρη θεσπίζουν ή διατηρούν για τους ενδιάμεσους φορείς παροχής υπηρεσιών τα μέτρα σχετικά με την ευθύνη των ενδιάμεσων παρόχων που προβλέπονται στο παρόν υποτμήμα.
 Αρθρο 196
 Ευθύνη των ενδιάμεσων φορέων παροχής υπηρεσιών: «απλή μετάδοση»
 1. Σε περίπτωση παροχής υπηρεσίας της κοινωνίας της πληροφορίας η οποία συνίσταται στη μετάδοση πληροφοριών που παρέχει ο αποδέκτης της υπηρεσίας σε δίκτυο επικοινωνιών ή στην παροχή πρόσβασης σε δίκτυο επικοινωνιών, έκαστο μέρος διασφαλίζει ότι ο πάροχος της υπηρεσίας δεν φέρει ευθύνη για τις μεταδιδόμενες πληροφορίες, υπό τον όρο ότι ο εν λόγω πάροχος:
 α)
 δεν αποτελεί την αφετηρία της μετάδοσης των πληροφοριών·
 β)
 δεν επιλέγει τον αποδέκτη της μετάδοσης· και
 γ)
 δεν επιλέγει και δεν τροποποιεί τις μεταδιδόμενες πληροφορίες.
 2 Οι δραστηριότητες μετάδοσης και παροχής πρόσβασης που αναφέρονται στην παράγραφο 1 περιλαμβάνουν την αυτόματη, ενδιάμεση και προσωρινή αποθήκευση των μεταδιδόμενων πληροφοριών, στον βαθμό που η εν λόγω αποθήκευση εξυπηρετεί αποκλειστικά την πραγματοποίηση της μετάδοσης στο δίκτυο επικοινωνιών και η διάρκειά της δεν υπερβαίνει τον χρόνο που είναι ευλόγως απαραίτητος για τη μετάδοση.
 3 Το παρόν άρθρο δεν θίγει τη δυνατότητα δικαστικής ή διοικητικής αρχής να απαιτεί, σύμφωνα με το νομικό σύστημα εκάστου μέρους, από τον φορέα παροχής υπηρεσιών να θέσει τέλος ή να αποτρέψει την παράβαση.
 Αρθρο 197
 Ευθύνη των ενδιάμεσων φορέων παροχής υπηρεσιών: «αποθήκευση σε κρυφή μνήμη» (caching)
 1. Σε περίπτωση παροχής υπηρεσίας της κοινωνίας της πληροφορίας η οποία συνίσταται στη μετάδοση πληροφοριών που παρέχει αποδέκτης υπηρεσίας σε δίκτυο επικοινωνιών, έκαστο μέρος διασφαλίζει ότι ο πάροχος της υπηρεσίας δεν φέρει ευθύνη όσον αφορά την αυτόματη, ενδιάμεση και προσωρινή αποθήκευση των εν λόγω πληροφοριών η οποία πραγματοποιείται με αποκλειστικό σκοπό να καταστεί αποτελεσματικότερη η μεταγενέστερη μετάδοση των πληροφοριών σε άλλους αποδέκτες της υπηρεσίας, κατόπιν αιτήματός τους, υπό τον όρο ότι ο πάροχος:
 α)
 δεν τροποποιεί τις πληροφορίες·
 β)
 τηρεί τους όρους πρόσβασης στις πληροφορίες·
 γ)
 τηρεί τους κανόνες που αφορούν την επικαιροποίηση των πληροφοριών, οι οποίοι καθορίζονται κατά ευρέως αναγνωρισμένο τρόπο και χρησιμοποιούνται από τον κλάδο·
 δ)
 δεν επεμβαίνει στη νόμιμη χρήση τεχνολογίας, η οποία αναγνωρίζεται ευρέως και χρησιμοποιείται από τον κλάδο, προκειμένου να αποκτήσει δεδομένα σχετικά με τη χρήση των πληροφοριών· και
 ε)
 ενεργεί άμεσα προκειμένου να αποσύρει τις πληροφορίες που αποθήκευσε ή να καταστήσει την πρόσβαση σε αυτές αδύνατη, μόλις αντιληφθεί ότι οι πληροφορίες έχουν αποσυρθεί από το σημείο του δικτύου στο οποίο βρίσκονταν αρχικά ή ότι η πρόσβαση στις πληροφορίες κατέστη αδύνατη ή ότι δικαστική ή διοικητική αρχή διέταξε την απόσυρση των πληροφοριών ή απαγόρευσε την πρόσβαση σε αυτές.
 2. Το παρόν άρθρο δεν θίγει τη δυνατότητα δικαστικής ή διοικητικής αρχής να απαιτεί, σύμφωνα με το νομικό σύστημα εκάστου μέρους, από τον φορέα παροχής υπηρεσιών να θέσει τέλος ή να αποτρέψει την παράβαση.
 Αρθρο 198
 Ευθύνη των ενδιάμεσων φορέων παροχής υπηρεσιών: «φιλοξενία» (hosting)
 1. Σε περίπτωση παροχής υπηρεσίας της κοινωνίας της πληροφορίας


text:
η οποία συνίσταται στην αποθήκευση πληροφοριών που παρέχει αποδέκτης της υπηρεσίας, τα μέρη διασφαλίζουν ότι ο πάροχος της υπηρεσίας δεν φέρει ευθύνη όσον αφορά τις πληροφορίες που αποθηκεύονται κατόπιν αιτήματος του αποδέκτη της υπηρεσίας, υπό τον όρο ότι ο πάροχος:
 α)
 δεν γνωρίζει πραγματικά ότι πρόκειται για παράνομη δραστηριότητα ή πληροφορία και, σε ό,τι αφορά αξιώσεις αποζημίωσης, δεν γνωρίζει τα γεγονότα ή τις περιστάσεις από τις οποίες προκύπτει η παράνομη δραστηριότητα ή πληροφορία· ή
 β)
 μόλις αντιληφθεί τα ανωτέρω, αποσύρει αμέσως τις πληροφορίες ή καθιστά την πρόσβαση σε αυτές αδύνατη.
 2. Η παράγραφος 1 δεν εφαρμόζεται όταν ο αποδέκτης της υπηρεσίας ενεργεί υπό την εξουσία ή υπό τον έλεγχο του παρόχου της υπηρεσίας.
 3. Το παρόν άρθρο δεν θίγει τη δυνατότητα δικαστικής ή διοικητικής αρχής να απαιτεί, σύμφωνα με το νομικό σύστημα εκάστου μέρους, από τον φορέα παροχής υπηρεσιών να θέσει τέλος ή να αποτρέψει την παράβαση, ούτε θίγει τη δυνατότητα των μερών να θεσπίζουν διαδικασίες για την απόσυρση των πληροφοριών ή την απενεργοποίηση της πρόσβασης σε αυτές.
 Αρθρο 199
 Απουσία γενικής υποχρέωσης ελέγχου
 1. Τα μέρη δεν επιβάλλουν στους φορείς παροχής υπηρεσιών, για την παροχή των υπηρεσιών που προβλέπονται στα άρθρα 196, 197 και 198, γενική υποχρέωση ελέγχου των πληροφοριών που μεταδίδουν ή αποθηκεύουν ούτε γενική υποχρέωση ενεργής αναζήτησης πραγματικών περιστατικών ή περιστάσεων που δείχνουν ότι πρόκειται για παράνομες δραστηριότητες.
 2. Έκαστο μέρος δύναται να υποχρεώσει τους παρόχους υπηρεσιών της κοινωνίας της πληροφορίας να ενημερώνουν πάραυτα τις αρμόδιες δημόσιες αρχές για τυχόν υπόνοιες περί παράνομων δραστηριοτήτων και πληροφοριών των αποδεκτών των υπηρεσιών τους ή να γνωστοποιούν στις αρμόδιες αρχές, κατόπιν αιτήματός τους, πληροφορίες που διευκολύνουν την αναγνώριση των αποδεκτών των υπηρεσιών τους με τους οποίους έχουν συνάψει συμφωνίες αποθήκευσης.
 Τμήμα Ζ
 Εξαιρέσεις
 Αρθρο 200
 Γενικές εξαιρέσεις
 1. Με την επιφύλαξη των γενικών εξαιρέσεων που προβλέπονται στην παρούσα συμφωνία, στο παρόν κεφάλαιο εφαρμόζονται οι εξαιρέσεις που προσδιορίζονται στις παραγράφους 2 και 3.
 2. Υπό την προϋπόθεση ότι τα εν λόγω μέτρα δεν εφαρμόζονται κατά τρόπο ώστε να συνιστούν μέσο αυθαίρετης ή αδικαιολόγητης διακριτικής μεταχείρισης μεταξύ χωρών στις οποίες επικρατούν παρόμοιες συνθήκες, ή συγκαλυμμένο περιορισμό της εγκατάστασης ή της διασυνοριακής παροχής υπηρεσιών, καμία από τις διατάξεις του παρόντος κεφαλαίου δεν θεωρείται ότι εμποδίζει τα μέρη να λαμβάνουν ή να επιβάλλουν μέτρα:
 α)
 τα οποία είναι αναγκαία για την προστασία της δημόσιας ασφάλειας ή της δημόσιας ηθικής ή την τήρηση της δημόσιας τάξης·
 β)
 τα οποία είναι αναγκαία για την προστασία της ζωής ή της υγείας των ανθρώπων, των ζώων ή των φυτών·
 γ)
 τα οποία αφορούν τη διατήρηση εξαντλήσιμων φυσικών πόρων, εφόσον τα μέτρα αυτά εφαρμόζονται σε συνδυασμό με περιορισμούς επί των εγχώριων επιχειρηματιών ή επί της εγχώριας προσφοράς ή κατανάλωσης υπηρεσιών·
 δ)
 τα οποία είναι αναγκαία για την προστασία εθνικών θησαυρών με καλλιτεχνική, ιστορική ή αρχαιολογική αξία·
 ε)
 τα οποία είναι αναγκαία για την εξασφάλιση της συμμόρφωσης προς νομοθετικές ή κανονιστικές διατάξεις που δεν αντιβαίνουν στις διατάξεις του παρόντος κεφαλαίου, συμπεριλαμβανομένων αυτών που αφορούν:
 i)
 την πρόληψη παραπλανητικών πρακτικών και πρακτικών που συνιστούν απάτη ή την αντιμετώπιση των συνεπειών της


text:
αθέτησης συμβάσεων·
 ii)
 την προστασία της ιδιωτικής ζωής των φυσικών προσώπων, όσον αφορά την επεξεργασία και τη διάδοση δεδομένων προσωπικού χαρακτήρα, και την προστασία του εμπιστευτικού χαρακτήρα ατομικών στοιχείων και λογαριασμών· ή
 iii)
 την ασφάλεια· ή
 στ)
 τα οποία προσκρούουν στα άρθρα 144 και 150, υπό τον όρο ότι η διαφορά στη μεταχείριση αποσκοπεί στη διασφάλιση της αποτελεσματικής ή δίκαιης επιβολής ή είσπραξης άμεσων φόρων σε σχέση με οικονομικές δραστηριότητες, επιχειρηματίες ή φορείς παροχής υπηρεσιών του άλλου μέρους (23).
 3. Το παρόν κεφάλαιο και το παράρτημα VIII της παρούσας συμφωνίας δεν εφαρμόζονται στα αντίστοιχα συστήματα κοινωνικής ασφάλισης των μερών ή στις δραστηριότητες που αναπτύσσονται στην επικράτεια εκάστου μέρους οι οποίες συνδέονται, έστω παρεμπιπτόντως, με την άσκηση δημόσιας εξουσίας.
 Αρθρο 201
 Φορολογικά μέτρα
 Η μεταχείριση του μάλλον ευνοούμενου κράτους που παρέχεται σύμφωνα με το παρόν κεφάλαιο δεν ισχύει για τη φορολογική μεταχείριση που παρέχουν ή θα παράσχουν στο μέλλον τα μέρη βάσει συμφωνιών μεταξύ τους για την αποφυγή της διπλής φορολόγησης.
 Αρθρο 202
 Εξαιρέσεις για λόγους ασφάλειας
 Καμία διάταξη της παρούσας συμφωνίας δεν θεωρείται ότι:
 α)
 υποχρεώνει τα μέρη να παρέχουν πληροφορίες των οποίων τη δημοσιοποίηση θεωρούν αντίθετη προς τα ζωτικά συμφέροντα ασφαλείας τους·
 β)
 εμποδίζει τα μέρη να λαμβάνουν μέτρα τα οποία κρίνουν απαραίτητα για την προάσπιση των ζωτικών συμφερόντων ασφαλείας τους και τα οποία:
 i)
 συνδέονται με την παραγωγή ή το εμπόριο όπλων, πυρομαχικών ή πολεμικού υλικού·
 ii)
 αφορούν οικονομικές δραστηριότητες που ασκούνται άμεσα ή έμμεσα με σκοπό τον εφοδιασμό στρατιωτικών εγκαταστάσεων·
 iii)
 αφορούν σχάσιμα ή συντήξιμα υλικά ή τα υλικά από τα οποία αυτά παράγονται· ή
 iv)
 λαμβάνονται σε καιρό πολέμου ή άλλης έκτακτης κατάστασης στις διεθνείς σχέσεις· ή
 γ)
 εμποδίζει τα μέρη να λαμβάνουν μέτρα για την εκτέλεση υποχρεώσεων που έχουν αναλάβει με σκοπό τη διατήρηση της διεθνούς ειρήνης και ασφάλειας.
 Τμήμα Η
 Επενδύσεις
 Αρθρο 203
 Επανεξέταση
 Για τη διευκόλυνση των διμερών επενδύσεων, τα μέρη επανεξετάζουν από κοινού το περιβάλλον και το νομικό πλαίσιο για τις επενδύσεις, το αργότερο τρία έτη μετά την έναρξη ισχύος της παρούσας συμφωνίας και ανά τακτά διαστήματα στη συνέχεια. Βάσει της εν λόγω επανεξέτασης, τα μέρη εξετάζουν τη σκοπιμότητα έναρξης διαπραγματεύσεων για τη συμπλήρωση της παρούσας συμφωνίας με διατάξεις σχετικά με τις επενδύσεις, μεταξύ άλλων όσον αφορά την προστασία των επενδύσεων.
 ΚΕΦΑΛΑΙΟ 6
 Tρέχουσες πληρωμές και κυκλοφορία κεφαλαίων
 Αρθρο 204
 Τρέχουσες πληρωμές
 Τα μέρη δεν επιβάλλουν περιορισμούς και επιτρέπουν την πραγματοποίηση, σε ελεύθερα μετατρέψιμο νόμισμα και σύμφωνα με τα άρθρα της συμφωνίας του Διεθνούς Νομισματικού Ταμείου, κάθε πληρωμής και εμβάσματος στο ισοζύγιο τρεχουσών πληρωμών μεταξύ της Ευρωπαϊκής Ένωσης και της Δημοκρατίας της Αρμενίας.
 Αρθρο 205
 Κινήσεις κεφαλαίων
 1. Όσον αφορά τις συναλλαγές στον λογαριασμό κεφαλαίων και χρηματοοικονομικών πράξεων του ισοζυγίου πληρωμών, από την έναρξη ισχύος της παρούσας συμφωνίας, τα μέρη διασφαλίζουν την ελεύθερη κυκλοφορία των κεφαλαίων που σχετίζονται με άμεσες επενδύσεις (24) που πραγματοποιούνται σύμφωνα με τη νομοθεσία της χώρας υποδοχής και σύμφωνα με τις διατάξεις του κεφαλαίου 5, καθώς και την εκκαθάριση ή τον επαναπατρισμό των εν λόγω επενδυμένων κεφαλαίων ή τυχόν κερδών που απορρέουν από αυτά.
 2. Όσον αφορά τις


text:
συναλλαγές στον λογαριασμό κεφαλαίων και χρηματοοικονομικών πράξεων του ισοζυγίου πληρωμών που δεν εμπίπτουν στην παράγραφο 1, από την έναρξη ισχύος της παρούσας συμφωνίας και με την επιφύλαξη των λοιπών διατάξεων της παρούσας συμφωνίας, έκαστο μέρος διασφαλίζει την ελεύθερη κυκλοφορία των κεφαλαίων σε σχέση με:
 α)
 πιστώσεις που έχουν σχέση με εμπορικές συναλλαγές, συμπεριλαμβανομένης της παροχής υπηρεσιών στις οποίες συμμετέχει μόνιμος κάτοικος ενός εκ των μερών·
 β)
 χρηματοδοτικά δάνεια και πιστώσεις επενδυτών του άλλου μέρους· και
 γ)
 κεφαλαιουχική συμμετοχή σε νομικό πρόσωπο, όπως ορίζεται στο άρθρο 142, χωρίς πρόθεση σύναψης ή διατήρησης διαρκών οικονομικών δεσμών.
 3. Με την επιφύλαξη των λοιπών διατάξεων της παρούσας συμφωνίας, τα μέρη δεν θεσπίζουν νέους περιορισμούς στην κυκλοφορία κεφαλαίων και στις τρέχουσες πληρωμές μεταξύ κατοίκων της Ευρωπαϊκής Ένωσης και της Δημοκρατίας της Αρμενίας και δεν καθιστούν περισσότερο περιοριστικές τις ισχύουσες ρυθμίσεις.
 Αρθρο 206
 Εξαιρέσεις
 Υπό την προϋπόθεση ότι τα εν λόγω μέτρα δεν εφαρμόζονται κατά τρόπο ώστε να συνιστούν μέσο αυθαίρετης ή αδικαιολόγητης διακριτικής μεταχείρισης μεταξύ χωρών στις οποίες επικρατούν παρόμοιες συνθήκες, ή συγκαλυμμένο περιορισμό των κινήσεων κεφαλαίων, καμία από τις διατάξεις του παρόντος κεφαλαίου δεν θεωρείται ότι εμποδίζει τα μέρη να λαμβάνουν ή να επιβάλλουν μέτρα:
 α)
 τα οποία είναι αναγκαία για την προστασία της δημόσιας ασφάλειας ή της δημόσιας ηθικής ή τη διατήρηση της δημόσιας τάξης· ή
 β)
 τα οποία είναι αναγκαία για την εξασφάλιση της συμμόρφωσης προς νομοθετικές ή κανονιστικές διατάξεις που δεν αντιβαίνουν στις διατάξεις του παρόντος τίτλου, συμπεριλαμβανομένων αυτών που αφορούν:
 i)
 την πρόληψη αξιόποινων πράξεων, παραπλανητικών πρακτικών ή πρακτικών που συνιστούν απάτη ή την αντιμετώπιση των συνεπειών της αθέτησης συμβάσεων, όπως πτώχευση, αφερεγγυότητα και προστασία των δικαιωμάτων των πιστωτών·
 ii)
 μέτρα που θεσπίζονται ή διατηρούνται με σκοπό τη διασφάλιση της ακεραιότητας και της σταθερότητας του χρηματοπιστωτικού συστήματος ενός εκ των μερών·
 iii)
 την έκδοση, την εμπορία ή τη διαπραγμάτευση κινητών αξιών, δικαιωμάτων προαίρεσης, προθεσμιακών συμβολαίων ή άλλων παράγωγων προϊόντων·
 iv)
 τη χρηματοοικονομική πληροφόρηση ή την τήρηση αρχείων των εμβασμάτων, όταν αυτό είναι αναγκαίο για την παροχή συνδρομής στις αρχές επιβολής του νόμου ή στις χρηματοπιστωτικές ρυθμιστικές αρχές· ή
 v)
 τη διασφάλιση της συμμόρφωσης προς εντολές ή αποφάσεις που εκδίδονται στο πλαίσιο δικαστικών ή διοικητικών διαδικασιών.
 Αρθρο 207
 Μέτρα διασφάλισης
 Όταν, σε εξαιρετικές περιπτώσεις, υπάρχουν σοβαρές δυσκολίες όσον αφορά, στην περίπτωση της Δημοκρατίας της Αρμενίας, τη λειτουργία της συναλλαγματικής πολιτικής ή της νομισματικής πολιτικής ή, στην περίπτωση της Ευρωπαϊκής Ένωσης, τη λειτουργία της οικονομικής και νομισματικής ένωσης, ή όταν ένα μέρος αντιμετωπίζει σοβαρές δυσκολίες ισοζυγίου πληρωμών ή δυσκολίες εξωτερικής χρηματοδότησης, ή όταν υπάρχει κίνδυνος εμφάνισης τέτοιων δυσκολιών, το ενδιαφερόμενο μέρος δύναται να λάβει μέτρα διασφάλισης τα οποία είναι απολύτως αναγκαία σε σχέση με τις κινήσεις κεφαλαίων, τις πληρωμές ή τα εμβάσματα μεταξύ της Ευρωπαϊκής Ένωσης και της Δημοκρατίας της Αρμενίας για μέγιστο διάστημα ενός έτους. Το μέρος που θεσπίζει ή διατηρεί μέτρα διασφάλισης ενημερώνει πάραυτα το άλλο μέρος για τη θέσπιση κάθε μέτρου διασφάλισης και παρουσιάζει, όσο το δυνατόν συντομότερα, χρονοδιάγραμμα για την άρση του μέτρου.
 Αρθρο 208
 Διευκόλυνση
 Τα μέρη πραγματοποιούν διαβουλεύσεις για να διευκολύνουν την κυκλοφορία κεφαλαίων μεταξύ των


text:
μερών, ώστε να προωθήσουν τους στόχους της παρούσας συμφωνίας.
 ΚΕΦΑΛΑΙΟ 7
 Διανοητική ιδιοκτησία
 Τμήμα Α
 Στόχοι και αρχές
 Αρθρο 209
 Στόχοι
 Οι στόχοι του παρόντος κεφαλαίου είναι οι εξής:
 α)
 να διευκολυνθούν η παραγωγή και η εμπορία καινοτόμων και δημιουργικών προϊόντων μεταξύ των μερών, συμβάλλοντας σε μια περισσότερο βιώσιμη και χωρίς αποκλεισμούς οικονομία για έκαστο μέρος· και
 β)
 να επιτευχθεί επαρκές και αποτελεσματικό επίπεδο προστασίας και επιβολής των δικαιωμάτων διανοητικής ιδιοκτησίας.
 Αρθρο 210
 Φύση και πεδίο εφαρμογής των υποχρεώσεων
 1. Τα μέρη διασφαλίζουν την κατάλληλη και αποτελεσματική εφαρμογή των διεθνών συνθηκών που αφορούν τη διανοητική ιδιοκτησία στις οποίες είναι συμβαλλόμενα μέρη, συμπεριλαμβανομένης της συμφωνίας για τα δικαιώματα πνευματικής ιδιοκτησίας στον τομέα του εμπορίου, η οποία περιλαμβάνεται στο παράρτημα 1Γ της συμφωνίας ΠΟΕ (εφεξής «η συμφωνία TRIPS»). Στο παρόν κεφάλαιο συμπληρώνονται και διευκρινίζονται περαιτέρω τα δικαιώματα και οι υποχρεώσεις των μερών βάσει της συμφωνίας TRIPS και άλλων διεθνών συνθηκών στον τομέα της διανοητικής ιδιοκτησίας.
 2. Για τους σκοπούς της παρούσας συμφωνίας, ο όρος «διανοητική ιδιοκτησία» καλύπτει τουλάχιστον το σύνολο των κατηγοριών διανοητικής ιδιοκτησίας που αναφέρονται στο τμήμα Β του παρόντος κεφαλαίου.
 3. Η προστασία της διανοητικής ιδιοκτησίας περιλαμβάνει την προστασία κατά του αθέμιτου ανταγωνισμού, όπως αναφέρεται στο άρθρο 10α της σύμβασης των Παρισίων του 1883 για την προστασία της βιομηχανικής ιδιοκτησίας, όπως αναθεωρήθηκε τελευταία από την Πράξη της Στοκχόλμης του 1967 (εφεξής «η σύμβαση των Παρισίων (1967)»).
 Αρθρο 211
 Ανάλωση δικαιωμάτων
 Έκαστο μέρος προβλέπει ένα σύστημα εθνικής ή περιφερειακής ανάλωσης των δικαιωμάτων διανοητικής ιδιοκτησίας.
 Τμήμα B
 Πρότυπα σχετικά με τα δικαιώματα διανοητικής ιδιοκτησίας
 Υποτμήμα Ι
 Δικαιώματα δημιουργού και συγγενή δικαιώματα
 Αρθρο 212
 Χορήγηση προστασίας
 1. Τα μέρη συμμορφώνονται με τα δικαιώματα και τις υποχρεώσεις που ορίζονται στις ακόλουθες διεθνείς συμφωνίες:
 α)
 τη σύμβαση της Βέρνης για την προστασία των λογοτεχνικών και καλλιτεχνικών έργων (εφεξής «η σύμβαση της Βέρνης»)·
 β)
 τη σύμβαση της Ρώμης για την προστασία των καλλιτεχνών ερμηνευτών, των παραγωγών φωνογραφημάτων και των οργανισμών ραδιοφωνίας και τηλεόρασης (εφεξής «η σύμβαση της Ρώμης)·
 γ)
 τη συμφωνία TRIPS·
 δ)
 τη συνθήκη του Παγκόσμιου Οργανισμού Διανοητικής Ιδιοκτησίας (WIPO) για την πνευματική ιδιοκτησία (WCT)· και
 ε)
 τη συνθήκη του WIPO για τις εκτελέσεις και τα φωνογραφήματα (WPPT).
 2. Τα μέρη καταβάλλουν κάθε εύλογη προσπάθεια ώστε να προσχωρήσουν στη συνθήκη του Πεκίνου για τις εκτελέσεις και ερμηνείες οπτικοακουστικών έργων.
 Αρθρο 213
 Δημιουργοί
 Τα μέρη παρέχουν στους δημιουργούς το αποκλειστικό δικαίωμα να επιτρέπουν ή να απαγορεύουν:
 α)
 την άμεση ή έμμεση, προσωρινή ή μόνιμη αναπαραγωγή των έργων τους με κάθε μέσο και μορφή, εν όλω ή εν μέρει·
 β)
 οποιαδήποτε μορφή διανομής στο κοινό, μέσω πώλησης ή άλλως, του πρωτοτύπου ή αντιγράφων των έργων τους·
 γ)
 κάθε παρουσίαση στο κοινό των έργων τους, με ενσύρματα ή ασύρματα μέσα, συμπεριλαμβανομένης της διάθεσης των έργων τους στο κοινό κατά τρόπο ώστε οποιοσδήποτε να έχει πρόσβαση σε αυτά όπου και όταν επιλέγει ο ίδιος· και
 δ)
 την εκμίσθωση και τον δανεισμό του πρωτοτύπου και αντιγράφων των έργων τους.
 Αρθρο 214
 Καλλιτέχνες ερμηνευτές ή εκτελεστές
 Τα μέρη παρέχουν στους καλλιτέχνες ερμηνευτές ή εκτελεστές το αποκλειστικό δικαίωμα να επιτρέπουν ή να